title: Friedrich Wilhelm Krüger

text: Vuonna 1935 Krüger nimitettiin SS-Oberabschnittsführeriksi; SS:n johto ja Adolf Hitler keskustelivat hänen urastaan, ja 21. helmikuuta 1936 hänet nimitettiin rajavartijayksiköiden tarkastajaksi ja Hitlerin edustajaksi erilaisiin muodollisiin ja epämuodollisiin kansallissosialistisen puolueen tapahtumiin. Natsimielisyytensä samoin kuin sotilaallisten, poliisi- ja hallinnollisten kykyjensä ansiosta Krügerin ura eteni ripeasti. Lokakuussa 1939 Heinrich Himmler nimitti hänet Kenraalikuvernementin SS- ja poliisiylijohtajaksi ("Höheren SS- und Polizeiführer, HSSPF Ost"). Himmlerin ja Hans Frankin välisen kilpailun johdosta hän menetti asemansa marraskuussa 1943; hänen tilalleen tuli Wilhelm Koppe. Puoli vuotta myöhemmin kirjoittamassaan kirjeessä hän sanoo menettäneensä uransa ja kunniansa neljän vuoden taistelussa Kenraalikuvernementissä.


title: Friedrich Wilhelm Krüger

text: Tämän jälkeen hän palveli partisaanienvastaisessa taistelussa Jugoslaviassa, sitten 6. SS-vuoristodivisioona Nordin komentajana Suomessa, sitten V SS-vuoristoarmeijakunnan komentavana kenraalina ja helmikuusta 1945 lähtien Saksan kaakkoisella sotanäyttämöllä.


title: Friedrich Wilhelm Krüger

text: Sodan päätyttyä Krüger teki itsemurhan yhdysvaltalaisten sotavankeudessa.


title: Kaitai shinsho

text: Kaitai shinsho (, ”uusi teksti anatomiasta”) on lääketieteellinen teos, joka käännettiin japanin kielelle Edo-kaudella. Se perustuu hollanninkieliseen käännökseen "Ontleedkundige Tafelen" (usein ) Johann Adam Kulmin saksankielisestä teoksesta "Anatomische Tabellen". Se oli ensimmäinen täysimittainen käännös länsimaisesta lääketieteellisestä teoksesta Japanissa. Sen toimitti Sugita Genpaku ja se julkaistiin vuonna 1774, An’ei-aikakauden kolmantena vuonna. Teksti käsittää neljä osaa, kuvitukset yhden. Teos on kirjoitettu kanbunilla.


title: Kaitai shinsho

text: Sanotaan, että vuonna 1771 lääkärit Sugita Genpaku ja Maeno Ryōtaku olivat tarkkailemassa Kozukapparassa teloitettujen rikollisten ruumiinavauksia. Sekä Sugitalla että Maenolla oli mukanaan kirja "Ontleedkundige Tafelen", joka oli tuotu Alankomaista. Sugita hämmästeli teoksen tarkkuutta verratessaan sitä ruumiinavausten tuloksiin, ja ehdotti Maenolle sen kääntämistä. Sugita oli halunnut kääntää hollannista jotakin jo jonkin aikaa ja sai nyt hyväksynnän tähän. Hän tapasi Maenon seuraavana päivänä ja aloitti kääntämisen. "Kaitai shinshoa" shōgunille suositellut henkilö oli Katsuragawa Hosan.


title: Kaitai shinsho

text: Käännöstyöhön osallistui myös muun muassa Nakagawa Jun’an. Aluksi Sugita ja Nakagawa eivät osanneet lukea hollantia, ja vaikka Maeno osasi, hänen sanavarastonsa oli riittämätön. Heidän olisi ollut vaikea pyytää apua hollantia osaavilta kääntäjiltä Nagasakissa, eikä sanakirjoja ollut. Käännös muusta länsimaisesta kielestä ei kuitenkaan tullut kyseeseen, sillä Japanin valtio ei sallinut suhteita mihinkään muihin maihin. Siksi kryptoanalyysia muistuttavaa käännöstyötä jatkettiin. Myöhempinä vuosinaan Sugita kirjoitti vaikeasta käännösprosessista teoksessa "Rangaku koto hajime".


title: Kaitai shinsho

text: An’ein toisena vuonna (1773) miehet saivat käännöksensä valmiiksi ja julkaisivat viisisivuisen "Kaitai yakuzu" -lehtisen (, ”anatomisia diagrammeja”) varmistaakseen myönteisen vastaanoton teokselleen. "Kaitai shinsho" julkaistiin seuraavana vuonna.


title: Kaitai shinsho

text: "Kaitai shinshon" sanotaan yleensä olevan käännös teoksesta "Ontleedkundige Tafelen". Sen lisäksi kääntäjät konsultoivat kuitenkin muitakin, muun muassa Blankaartin, Schambergerin, Koyterin, Veslingiuksen ja Palfijnin teoksia. Myös aasialaisilla lähteillä ja mielipiteillä oli luonnollisesti vaikutuksensa. Teos ei ole pelkkä käännös – lääkärikääntäjien piti tulkita ja rekonstruoida teoksen sisältöä. Käännöksessä on useissa kohdin Sugitan muistiinpanoja jäänteenä käännöstyöstä.


title: Kaitai shinsho

text: Kirjan sisältö jakautuu neljään osaan: Kuvitukset käsittävät yhden osan.


title: Kaitai shinsho

text: Käännökseen täytyi keksiä joitakin sanoja. Jotkut niistä, kuten ”hermo” (), ”rusto” () ja ”valtimo” () ovat yhä käytössä nykyäänkin. Koska teos oli ensimmäinen käännös, pieniä virheitä ei voitu välttää. "Kaitai shinsossa" onkin useita väärin käännettyjä kohtia, ja myöhemmin Ōtsuki Gentaku käänsi teoksen uudelleen ja julkaisi sen nimellä "Chōtei kaitai shinsho" () vuonna 1826.


title: Elina Torro

text: Niina Elina Torro (o.s. Sorsa, s. 22. heinäkuuta 1986 Lappeenranta) on suomalainen pituushyppääjä ja kolmiloikkaaja.


title: Elina Torro

text: Alle 18-vuotiaiden MM-kilpailuissa Kanadassa 2003 Torro saavutti kolmiloikassa hopeaa. Lappeenrannan Urheilu-Miehiä edustava Torro on voittanut pituushypyn Suomen-mestaruuden vuosina 2007 ja 2010 sekä kolmiloikan Suomen-mestaruuden vuosina 2008, 2010, 2012, 2013 ja 2014. Sisäratojen SM-kilpailuissa hän on voittanut kultaa pituushypyssä vuosina 2011, 2012, 2013 sekä kolmiloikassa vuosina 2008, 2009, 2011, 2013 ja 2014.


title: Elina Torro

text: Torro on hypännyt kolmiloikassa ulkorataennätyksensä 13,72 metriä Jämsässä 27. kesäkuuta 2009. Pituushypyssä hänen ulkorataennätyksensä on 633 cm, jonka hän hyppäsi Tampereella 25. heinäkuuta 2008. Sisäradoilla hänen ennätyksensä ovat kolmiloikassa 13,53 metriä vuodelta 2013 ja pituushypyssä 618 cm vuodelta 2013.


title: Elina Torro

text: Elina Torro avioitui korkeushyppääjä Osku Torron kanssa vuonna 2010.


title: Keeway Superlight

text: Keeway Superlight 125 on Keewayn valmistama kevytmoottoripyörä pohjoismaisille markkinoille. Samaa pyörää valmistetaan myös 150-kuutioisena muihin maihin. Suomessa Superlight-pyöriä on suhteellisen vähän, eikä sitä ole pyörän maahantuojan nettisivujen mallistossa. Pyörässä on vakiovarusteena muun muassa kaukokäynnistys.


title: Keeway Superlight

text: Keeway Superlight 125 on Custom-mallinen moottoripyörä. Kaksi kromiputkea tekevät kevytmoottoripyörästä massiivisen. Muita mukaankuuluvia ominaisuuksia on muun muassa varashälytin, kaatumaraudat, astinlaudat, kaukokäynnistys, tuulenohjain.


title: Christian Wirth

text:
Christian Wirth (24. marraskuuta 1885 – 26. toukokuuta 1944) oli saksalainen kansallissosialisti ja sotarikollinen. Hän työskenteli vanhempana SS-upseerina Puolassa ja osallistui operaatio Reinhardiin. Hän oli Odilo Globocnikin, operaatio Reinhardin johtajan, tärkein avustaja, ja hänen tehtävänään oli laajentaa T4-eutanasiaohjelman menetelmät tuhoamisleireillä tapahtuvaksi massamurhaamiseksi.
Wirth oli rikospoliisin (Kripo) päällikkö Stuttgartissa ennen kuin hänet siirrettiin T4-ohjelmaan. Kripon päällikkönä hän saavutti tuloksia kovilla otteilla. Eräässä tapauksessa, jossa syylliseksi epäilty ei tunnustanut, hänet jätettiin joksikin aikaa kahden Wirthin kanssa. Wirth ei puristanut häneltä tunnustusta ainoastaan tästä rikoksesta, vaan lisäksi kuudesta muustakin.


title: Christian Wirth

text: Sobibórin ja Treblinkan tuhoamisleirien komendantti Franz Stangl kuvaili Wirthiä haastattelussa vuonna 1971 näin: ”Hän oli lihava ja punakka mies. Kun hän puhui tämän eutanasiaohjelman tärkeydestä, hän ei puhunut humaanein tai tieteellisin sanakääntein, kuten tohtori Werner T4:ssä oli tehnyt sitä minulle kuvaillessaan. Hän nauroi. Hän puhui ’hyödyttömien suiden hävittämisestä’ ja että ’tunteellinen lässytys’ noista ihmisistä sai hänet ’yrjöämään’”.


title: Christian Wirth

text: Elokuussa 1941 hänet siirrettiin pois T4-ohjelmasta ja lähetettiin syyskuussa Chełmnoon aloittamaan juutalaisten ja romanien kaasuttamiset siellä. Maaliskuun 1942 loppuun mennessä kaasuttamisia tapahtui Chełmnossa päivittäin kaasutuskuorma-autoissa. T4-ohjelman lopettamisen jälkeen natsi-Saksa ja Wirth keskittyivät lopulliseen ratkaisuun eli juutalaisten tuhoamiseen. Ensimmäinen vaihe oli operaatio Reinhard, jota johti Globocnik. Ensimmäinen kolmesta operaatio Reinhardin tuhoamisleiristä oli Bełżec. Koska Wirthillä oli eutanasiaohjelman tuomaa aikaisempaa kokemusta kaasulla tappamisesta, Globocnik nimitti hänet komendantiksi Bełżeciin. 1. elokuuta 1942 Globocnik nimitti hänet operaatio Reinhardin leirien tarkastajaksi.


title: Christian Wirth

text: Sobiborin rakennusvaiheessa Wirth vieraili keskeneräisellä leirillä ja järjesti kokeellisen 25 juutalaisen orjatyöläisen murhaamisen kaasulla. Hän kantoi mielellään piiskaa ja hakkasi sillä sekä vankeja että vartijoita. Kun Treblinka, viimeinen ja tehokkain operaatio Reinhardin tuhoamisleireistä valmistui, Wirth otti tehtäväkseen sen uudelleen järjestämisen sen jälkeen kun ensimmäinen komendantti tohtori Irmfried Eberl oli korvattu Franz Stanglilla. Myöhemmin hän otti osaa 18 000 jäljellejääneen ”Arbeitsjuden” eli juutalaisen pakkotyöläisen murhaamiseen Majdanekissa marraskuussa 1943.


title: Christian Wirth

text: Operaatio Reinhardin, 1,4 miljoonan juutalaisen ja satojen tuhansien romanien murhaamisen jälkeen Wirth lähetettiin muiden operaatio Reinhardin henkilöstöön kuuluneiden kanssa Triesteen Italiaan. Wirthin tehtävänä oli valvoa San Sabban keskitysleiriä ja taistella partisaaneja vastaan miehitetyn Jugoslavian rajalla. Kroatialaiset partisaanit tappoivat hänet Fiumen lähellä toukokuussa 1944 hänen matkustaessaan avokattoisessa autossa. Wirth ei ollut ryhtynyt varotoimenpiteisiin vaan piti itseään ilmeisesti haavoittumattomana. On pidetty mahdollisena myös sitä, että Wirthin ampuivat omat miehet.


title: Dragonlance: Dragons of Autumn Twilight

text: Dragonlance: Dragons of Autumn Twilight on vuonna 2008 suoraan DVD:lle julkaistu yhdysvaltalainen animaatioelokuva, joka perustuu Tracy Hickmanin ja Margaret Weisin kirjoittamaan Dragonlance-romaaniin "Syyshämärän lohikäärmeet". Will Meugniot’n ohjaamassa elokuvassa pääosien ääninäyttelijöinä toimivat Kiefer Sutherland, Lucy Lawless, Michael Rosenbaum, Michelle Trachtenberg ja Jason Marsden.


title: Dragonlance: Dragons of Autumn Twilight

text: Pimeyden voimien kerääntyessä ja sodan uhatessa Krynnin maailmaa joukko vanhoja ystäviä palaa kotiseudulleen viiden vuoden seikkailujen jälkeen. Joukkoon kuuluvat puolhaltia Tanis, kääpiö Flint, kentti Tasslehoff, ritari Sturm sekä kaksi veljestä, velho Raistlin ja soturi Caramon. Pian heidän joukkoonsa liittyy kaksi tasankolaista, barbaari Joentuuli ja hänen rakastettunsa, päällikön tytär Kuunkulta. Kuunkulta kantaa sinistä kristallisauvaa, joka parantaa liekkeihin syttyvän miehen. Sauva paljastuu merkiksi jumalien paluusta. Ystävykset ryhtyvät pakon edessä sankareiksi ja yrittävät kaikin voimin tuoda valonjumalat takaisin Krynniin. Pimeyden jumalattaren Takhisiksen valta kasvaa kuitenkin hetki hetkeltä.


title: Minna Lamminen

text: Minna Elina Lamminen (o.s. Nummela, s. 23. lokakuuta 1982 Vantaa, Suomi) on suomalainen keskimatkojen juoksija.


title: Minna Lamminen

text: Helsingin Kisa-Veikkoja edustava Lamminen on voittanut Suomen mestaruuden 1 500 metrin juoksussa Turussa järjestetyissä Kalevan kisoissa 2001, 5 000 metrin juoksussa Vaasassa 2013 ja 10 000 metrin juoksussa Kuopiossa 2014. Sisäratojen SM-kilpailuissa hän on voittanut Suomen mestaruuden 1 500 metrillä Joensuussa 2008.


title: Minna Lamminen

text: Lamminen on työskennellyt muun muassa Salon Vilppaan yleisurheilujaoston nuorisopäällikkönä ja kuusi vuotta jalkapallojoukkue FC Interin myyntisihteerinä.


title: Prince (albumi)

text: Prince on Princen toinen albumi, joka julkaistiin lokakuussa vuonna 1979. Albumi sisältää Princen ensimmäisen ison hitin, "I Wanna Be Your Loverin", joka nousi listaykköseksi Yhdysvaltain r&b-listalla. Kappaleesta I Feel For You tuli myöhemmin jättihitti Chaka Khanin cover-version myötä.


title: Prince (albumi)

text: "Princella" Prince otti ensimmäistä kertaa vaikutteita rockmusiikista, mikä on kuultavissa etenkin kappaleissa "Why You Treat Me So Bad" ja "Bambi". Albumi sai positiivista palautetta monilta musiikkikriitikoilta. Se oli myös Princen menestynein levy ennen vuoden 1982 klassikkoalbumia "1999".


title: Prince (albumi)

text: Kaikki kappaleet ovat Princen kirjoittamia.


title: Torsten Tawast

text: Torsten Tawast (1685 Viipuri – 1750 Kuopio) oli suomalainen sotilas, joka taisteli suuressa Pohjan sodassa ja seurasi Ruotsin kuningasta Kaarle XII:ttä vielä tämän viimeiselle sotaretkelle Norjaan. Tawast oli pietismin kannattaja ja suhtautui kielteisesti kirkkoon ja papistoon.


title: Torsten Tawast

text: Torsten Tawast syntyi Viipurissa vuonna 1685. Hänen isänsä oli esikuntaupseeri Henrik Tawast (elossa vielä 1693) ja äitinsä inkeriläispapin tytär Maria Christina Schytzfelt. Ilmeisesti vanhemmat olivat Inkerinmaalaisen tilansa Tawastelundin menettämisen jälkeen muuttaneet Savoon, mikä olikin onnekasta, sillä suuren pohjansodan hyökkäykset Suomen suunnalla kohdistuivat ensimmäisenä juuri Inkerinmaalle.


title: Torsten Tawast

text: Torsten Tawast liittyi 1701 vapaaehtoisena Savon jalkaväkirykmenttiin. Hän oli Morathin komppanian rivimies 26.2.1702, vääpeli 1704 ja vänrikki 1709. Viipurin valtauksen aikana 1710 hän kuului Savon jääkäreihin.


title: Torsten Tawast

text: Vuonna 1709 Kaarle XII:n ja Venäjän tsaari Pietarin suuri välienselvittely Pultavassa päättyi ruotsalaisten täydelliseen kukistumiseen. Tämän jälkeen Pietari suuntasi katseensa Suomeen. Jo maaliskuussa 1710 Fjodor Apraksin marssi jäitse Viipuriin ja piiritti kaupungin noin 7 500 miehellä. Puolustusta johti eversti Magnus Stiernstråhle, miehiä hänellä oli 4 000. Suomen armeijan ylipäällikkö Lybecker, jolla oli Kymenlaaksossa 5 000 miestä, jäi passiivisena odottamaan ohjeita. Aprillipäivänä piirittäjät aloittivat tykkitulen, jota kesti ilman sanottavaa menestystä koko kuukauden. Silloin Pietari itse puuttui asiaan ja laivasi 10. toukokuuta 1710 lisää miehiä ja raskasta tykistöä paikalle. Kesäkuisen tulimyrskyn aikana sadat tykit jauhoivat Viipurin muurin täysin soraksi, ja kun apua ei kuulunut, Stiernstråhle katsoi parhaaksi antautua. Venäläiset olivat luvanneet vapauden puolustajille, mutta tämän lupauksen piirittäjä petti. Kaupungin varusväki – mukana T. Tawast – vietiin sotavankeuteen ja suuri osa kaupungin siviilejä raahattiin Venäjälle orjuuteen. Torsten Tawast karkasi pian vankeudesta ja ilmoittautui uudelleen palvelukseen. (Lappalainen, Salonheimo)


title: Torsten Tawast

text: Tawastista tuli aliluutnantti vuonna 1711. Tammikuussa 1712 hän joutui uudelleen vangiksi, tällä kertaa Kerimäen kirkolla, mutta onnistui jälleen pakenemaan ja palasi 1714 kotiin. Vuosina 1716 ja 1717 hän kiersi Savossa miehiä värväämässä ja saikin mukaansa yhdeksän värvättyä, joiden kanssa hän pakeni Ruotsiin osallistumaan karoliinien viimeiseen retkeen Norjassa. Kun Kaarle XII kuoli marraskuussa 1718 Fredrikstenin piirityksen aikana, ruotsalaisten viimeinenkin taistelutahto katosi ja joukot palasivat kotiin. Tawast asettui Kuopioon. Kapteenina hän sai todistaa hattujen epäonnista sotaa 1741–1742, pikkuvihaa, jolloin venäläiset jälleen valtasivat Suomen. (Tigerstedt)


title: Torsten Tawast

text: Norjan retken jälkeen Tawast oli 1721-36 Kangasniemen Alahovin luutnantin virkatalon ja 1736 alkaen Kuopion Hatsalan virkatalon haltija. Rauhan vuosina hän omisti aikansa hengellisille asioille. Kirjeitse Tawast piti yhteyttä turkulaisen yltiöpietismin merkittävään edustajaan maisteri Petter Schaeferiin ja tunnustautui tämän hengelliseksi ystäväksi. Tawastin läheisiä tuttavia ja hengenystäviä oli myös Savon ylisen kihlakunnan kirjuri Lauretius Butz, jonka hankkiman rahoituksen avulla hän kävi 1729 ostamassa Tukholmasta 80 taalerilla kellon Kangasniemen kirkkoon.


title: Torsten Tawast

text: Uskonsotien ja jäykän puhdasoppisuuden vastavaikutuksena syntyi 1600-luvun Saksassa pietismi. Liikkeessä korostettiin henkilökohtaisen uskon merkitystä ja arvosteltiin voimakkaasti kirkkoa. Suomeen pietismi levisi Baltiasta ja Saksassa palvelleiden sotilaiden kautta. Pietismi levisi Suomen karoliinien keskuuteen: näistä merkittävimpiä oli Carl Gustaf Armfelt (k. 1736), joka oli johtanut Suomen armeijan epätoivoista puolustustaistelua ja Kaarle XII:n kaaduttua armeijan onnetonta paluuretkeä Norjasta. Myös Suuren Pohjan sodan aikana Venäjälle vangeiksi joutuneista upseereista useat kääntyivät pietisteiksi. Se, miten pietistit suhtautuivat kirkkoon, käy hyvin ilmi tavassa, millä Torsten Tawast esiintyi itäisen komission edessä.


title: Torsten Tawast

text: Heti Isonvihan jälkeen asetettiin itäinen komissio tutkimaan muun muassa väitteitä Savon papiston palkkauksessa sotatilan aikana tapahtuneista laittomuuksista. Tässä suhteessa seurakuntalaisilla olikin paljon valitettavaa: papit kiersivät pitäjää -kerrottiin- ylimääräisiä joulupaisteja, viljakappoja ja muita saataviaan keräämässä. Jossain sanottiin jopa papin kieltäytyneen ruumiita siunaamasta hautaan, ellei laitonta korvausta oltu suoritettu.


title: Torsten Tawast

text: Torsten Tawastilla oli paljon pahaa kerrottavana Savon papeista, kun komissio 1726 piti tutkimuksia Rantasalmen kirkolla. Hänen mukaansa papit kulkivat joukolla talosta taloon hevoset, rengit, lukkarit ja unisuntiot mukanaan, jotka kansan oli ruokittava, ja mitä ahmia ei ennätetty, heitettiin koirien kaluttavaksi; viinaa oli myös annettava, ja siitä papit juopuivat ihan tolkuttomiksi "samalla kun talonpojat kituivat siinä laitimmaisessa köyhyydessä" ja heidän lapsensa "huutavat suurta hätää kuin korpinpoikaset konsanaan alastomina kätkyeissään pettukannikkaa imien".


title: Torsten Tawast

text: Kapteenin oli konsistorin vaatimuksesta ja komission pakottamana esitettävä julkinen anteeksipyyntö lausunnostaan, mutta ihan perättömiä Tawastin kuvaukset eivät kuitenkaan näytä olleen, sillä tutkijalautakunta joutui kieltämään kaikki sellaiset papinsaatavia koskevat sopimukset, jotka eivät perustuneet vuosien 1681 ja 1694 asetuksiin eivätkä olleet kuninkaan vahvistamia.


title: Torsten Tawast

text: Tawast kuoli Kuopiossa 26. helmikuuta 1750.


title: Torsten Tawast

text: Puoliso 9.5.1717 Tukholmassa Anna Pihlman (s. 29.6.1700 Kuopio, k. 30.5.1778). Anna Pihlman ja hänen äitinsä olivat monen muun säätyläisen tavoin sotaa ja venäläismiehitystä paossa Ruotsissa. Annan isä, kaunopuheisuuden professori Isak Pihlman oli kuollut jo 1707.


title: Torsten Tawast

text: Lapsia: (Kirkonkirjat)


title: Jang Dong-gun

text: Jang Dong-gun (s. 7. maaliskuuta 1972 Soul, Etelä-Korea) on eteläkorealainen näyttelijä ja muusikko. Hän vietti lapsuutensa Yongsan-gussa, Soulissa. Hän esiintyi ensimmäisen kerran televisiodraamassa "Our Heaven". Vuonna 2001 hän näytteli pääosassa elokuvassa "Ystävä", joka oli ilmestyessään Etelä-Korean menestynein elokuva.


title: Jang Dong-gun

text: Jang on voittanut useita palkintoja Blue Dragon Film Awards -elokuvajuhlilla, muun muassa parhaan näyttelijän palkinnon elokuvasta "Brotherhood of War" (2004). Hänen täytyi oppia japania elokuvaan "2009 Lost Memories" (2002), ja mandariinikiinaa elokuvaan "The Promise" (2005). Hän on myös esiintynyt yhdessä päärooleistä televisiosarjassa "A Gentleman’s Dignity" vuonna 2012.


title: Riitta Korpela

text: Riitta Marjatta Korpela (o.s. "Varpuluoma", s. 1957 Ahonkylä, Ilmajoki) on suomalainen laulaja. Koulutukseltaan Korpela on lastentarhanopettaja, joka myöhemmin on valmistunut myös Helsingin Sibelius-Akatemiasta musiikkileikkikoulunopettajaksi. Laulajan uransa hän aloitti Ahonkylän flikat -lauluyhtyeessä ja siirtyi sen jälkeen tekemään lastenlauluja Ti-Ti Nallen hahmossa.


title: Riitta Korpela

text: Korpela sai aivoverenvuodon vuonna 2007, mutta toipui siitä ja on sen jälkeen jatkanut Ti-Ti Nalle -esiintymisiään.


title: Riitta Korpela

text: Ti-Ti Nalle -diskografia on Ti-Ti Nalle -artikkelissa.


title: Ian Charleson

text: Ian Charleson (11. elokuuta 1949 - 6. tammikuuta 1990) oli skotlantilainen näyttelijä. Hänen kunniakseen perustettiin Englannissa teatterialan palkinto nimeltä The Ian Charleson Awards.


title: Ian Charleson

text: Hän syntyi ja kasvatettiin Edinburghissa ja hän kävi University of Edinburghia. Aluksi hän opiskeli arkkitehtuuria, mutta hän vaihtoi näyttelijän maisterin tutkintoon kiinnostuksensa takia. Kun hän valmistui Edinburghista, hän sai paikan arvostetusta teatterikoulusta LAMDA:sta (London Academy of Music and Dramatic Art). Hänen tunnetuin roolisuorituksensa oli elokuvassa Chariots of Fire, missä hän näytteli urheilija Eric Liddelliä. Hän teki kuitenkin merkittävän uran teatterin puolella ja hän esiintyi Englannissa mm. National Theatreissa, Royal Shakespeare Companyssa, sekä West Endilla.


title: Ian Charleson

text: Ian Charleson oli homoseksuaali ja hän kuoli 6. tammikuuta 1990 Lontoossa AIDSiin 40 vuoden iässä.


title: Ian Charleson

text: The Ian Charleson Awards -palkinnot on jaettu vuosittain vuodesta 1991 lähtien.


title: Lappeenrannan Urheilu-Miehet

text: Lappeenrannan Urheilu-Miehet ry (LUM) on lappeenrantalainen yleisurheilun erikoisseura. Seura kuuluu Suomen Urheiluliiton seuraluokituksen superluokkaan.


title: Lappeenrannan Urheilu-Miehet

text: Seura perustettiin nimellä Lappeenrannan Luistinseura vuonna 1906, ja nykyisen nimensä se sai vuonna 1927. Alun perin yleisseurana toimineen LUM:n jääpalloilijat perustivat Veiterän vuonna 1950, hiihtäjät ja suunnistajat Lappeenrannan Hiihtäjät vuonna 1951 ja pesäpalloilijat Pesä Ysit vuonna 1976, minkä jälkeen seura on keskittynyt vain yleisurheiluun. Seuraa edustaneista urheilijoista kansainvälisissä arvokilpailuissa mitaleita ovat saavuttaneet Eino Penttilä (keihäänheitto), Kalle Jalkanen (maastohiihto), Arto Bryggare (aitajuoksu) ja Juha Tiainen (moukarinheitto).


title: Lappeenrannan Urheilu-Miehet

text: LUM on järjestänyt yleisurheilun Kalevan kisat vuosina 1962, 1980, 1997 ja 2007. Seuran järjestämiin oheistapahtumiin kuuluvat tanssilavatoiminta Iitiän lavalla ja Muikku ja pottu -kalamarkkinat Lappeenrannan satamatorilla.


title: Sandnes

text: Sandnes on Norjan kunta ja kaupunki Rogalandin läänissä. Sen rajanaapureita ovat Stavanger, Gjesdal, Time, Klepp ja Sola. Yhdessä Stavangerin kanssa se muodostaa Norjan kolmanneksi suurimman yhtenäisen taajaman.


title: Sandnes

text: Sandnes on yksinäänkin Norjan kahdeksanneksi suurin kaupunki ja yhdeksänneksi suurin kunta. Kahdenkymmenen vuoden aikana kunnan väkiluku on kasvanut vuosittain 2 %, mikä tekee siitä maan nopeimmin kasvavan kaupungin.


title: Sandnes

text: Ensimmäiset asutuksen merkit alueella ovat 6 000–7 000 vuoden takaa. Ensimmäiset rekisteröidyt asukastiedot ovat vuodelta 1664. Kaupunki sai luotsiaseman () statuksen ja itsenäisen kunnan aseman vuonna 1860.


title: Sandnes

text: Sandnes on perinteisesti tunnettu keraamisten tiilien ja ruukkujen tuotannostaan, minkä jälkeen myös tekstiili- ja polkupyöräteollisuus on ollut tunnettua. Nykyisin kunnassa on öljyntuotantoon liittyvää teollisuutta, tutkimustoimintaa ja tietotekniikkayrityksiä.


title: Sandnes

text: Sandnes on myös eräs Norjan suurimpia huvilakuntia, jossa sijaitsee 2 500 huvilaa.


title: Sandnes

text: Sandnes on Nord-Jærenin alueen liikenteen solmukohta, jonka läpi menee muun muassa Stavanger–Kristiansand -rautatie ja valtatie E-39. Stavangerin lentokentälle Solaan on noin 15 minuutin ajomatka Sandnesin keskustasta. Kaupungissa on myös satama.


title: Sandnes

text: Sandnesissa on eräs Norjan suurimpia arboretumeita, jossa on yli 50 kasvilajia, neljä tekolampea ja 5 kilometriä teitä ja polkuja 1000 hehtaarin alueella.


title: Sandnes

text: Sandnesin keskustan läpi menevästä Storånåjoesta voi kalastaa taimenta. Kunnan itäosassa on luontoalueita, joilla on mahdollisuus pyöräillä, patikoida, uida ja kalastella.


London Academy of Music and Dramatic Art eli LAMDA on johtava brittiläinen draamakoulu Länsi-Lontoossa. Koulun muodostaneet instituutiot perustettiin jo vuonna 1861, joten LAMDA on maan vanhin vastaavanlainen koulu. Koulu keskittyi alun perin musiikkiin, mutta puhetaiteen opetuksesta tuli jo varhain sen merkittävin tavoite. Vuonna 2004 LAMDAsta tuli arvovaltaisen Conservatoire for Dance and Draman jäsen ja koulu on muuttanut suurempiin tiloihin Talgarth Roadille Hammersmithissa.


title: Ian Charleson Awards

text: Ian Charleson Awards on englantilainen teatterialan palkinto, jolla palkitaan parhaat klassiset lava-esiintymiset ja valitsijoina toimivat alle 30-vuotiaat näyttelijät. Palkintoa on jaettu vuosittain vuodesta 1991 lähtien. Palkinto on saanut nimensä vuonna 1990 AIDSiin menehtyneen englantilaisen näyttelijä, Ian Charlesonin mukaan.


title: Petteri Lax

text: Petteri Juhani Lax (s. 12. lokakuuta 1985 Huittinen) on suomalainen entinen pituushyppääjä, joka edusti urallaan Lauttakylän Lujaa. Nuorempana hän harrasti myös kolmiloikkaa ja kymmenottelua.


title: Petteri Lax

text: Lax saavutti hopeaa alle 23-vuotiaiden EM-kilpailuissa Debrecenissä vuonna 2007 tuloksella 789. Saman ikäluokan Pohjoismaiden mestaruuskilpailuissa hän oli vuonna 2006 toinen hypättyään 756. Ensimmäisissä aikuisten arvokilpailuissaan, EM-hallikisoissa Birminghamissa 2007 hän karsiutui loppukilpailusta tuloksella 770 ja samoin kävi myös Torinossa 2009, tällä kertaa tuloksella 792. Barcelonan EM-kilpailuissa 2010 hän sijoittui seitsemänneksi tuloksella 796 cm. Pariisin EM-hallikisoissa 2011 hän karsiutui loppukilpailusta tuloksella 743 cm.


title: Petteri Lax

text: Petteri Laxin isä ja valmentaja Kari-Pekka Lax voitti kymmenottelun Suomen mestaruuden vuonna 1981. Hänen veljensä Mikael Lax on salibandyn SM-liigapelaaja ja serkkunsa Matti ja Mikko Oivanen ovat maajoukkuelentopalloilijoita.


title: Petteri Lax

text: Kaudella 2016–17 Lax pelasi lentopalloa maan toiseksi korkeimmalla tasolla ykkössarjassa Loimaan Jankon riveissä.


Jalkapallon Afrikan-mestaruuskilpailut 1972 pelattiin vuonna 1972 ensimmäistä kertaa Kamerunissa. Koko kisojen yllättäjä ja myös kisojen mestari, oli Kongon tasavalta, jonka joukkue päihitti karsinnoissa kaksi mestari ehdokasta, kun se löi ensimmäisellä kierroksella Nigerian ja toisella kierroksella kohde oli Norsunluurannikko. Alkulohkon joukkue selvitti yhdellä voitolla, yhdellä tasapelillä sekä yhdellä häviöllä, ollessaan lohkonsa toinen samoilla pisteillä kolmanneksi tulleen Marokon edellä. Välierissä joukkue löi Kamerunin maalein 1-0 ja finaalissa joukkue voitti Malin 3-2 ja otti historiansa ensimmäisen Jalkapallon Afrikan-mestaruuskilpailujen voiton.


title: Jalkapallon Afrikan-mestaruuskilpailut 1972

text: 24 joukkuetta, toiselle kierrokselle selvisi 12 ja sieltä kisoihin kuusi, paikkansa kisoissa varmistanut oli Kamerun ja hallitseva mestari Sudan.


text: Paksunetulla kisoihin selvinneet joukkueet


text: 1. kierroksella pelasi 24 joukkuetta (Ylä-Volta vetäytyi ainoana joukkueena). Kierroksen yllätyksiä oli Etiopian putoaminen Kenialle maalein 3-0. Myös Senegalin putoaminen Guinealle maalein 1-0 oli suuri yllätys. Koko kierroksen suurin yllätys oli, kun Kongon tasavalta löi Nigeriann maalein 2-1 ja eteni 2. kierrokselle.


text: 2. kierroksella yksi yllättäjä jatkoi yllätyksiään, kun Kongon tasavalta löi maalein 4-3 Norsunluurannikon ja eteni suurimpana yllätyksenä kisoihin. Muita yllätyksiä olivat Ghanan häviö Togolle ja Marokon voitto Egyptistä.


title: Leo von Caprivi

text: Leo von Caprivi (koko nimeltään Georg Leo Graf von Caprivi de Caprara de Montecuccoli) (24. helmikuuta 1831 Charlottenburg, Preussi – 6. helmikuuta 1899 Skyren, Saksa ) oli saksalainen kenraalimajuri, joka toimi Saksan valtakunnankanslerina vuosina 1890–1894. Caprivi seurasi kanslerina rautakansleri Otto von Bismarckia ja on jäänyt vähäisten saavutustensa vuoksi kuuluisan edeltäjänsä varjoon. Eräät Caprivin toimet kanslerina, kuten esimerkiksi hänen pyrkimyksensä vapaakauppaan, suututtivat erityisesti Saksan junkkereita. Caprivi myös lopetti Bismarckin aikaisen sotilaallisen ja taloudellisen yhteistyön Venäjän kanssa eikä kyennyt muodostamaan läheisiä suhteita Isoon-Britanniaan. Toisaalta hän edisti menestyksekkäästi Saksan armeijan uudelleenorganisointia.


title: Acacia (elokuva)

text: Acacia on vuonna 2003 valmistunut eteläkorealainen kauhuelokuva, jonka on ohjannut Park Ki-hyeong.


title: Acacia (elokuva)

text: Aviopari Mi-sook ja Do-il ovat kauan yrittäneet saada lasta siinä onnistumatta, joten he päättävät adoptoida pojan nimeltä Jin-seong. Saadessaan uuden kodin Jin-seong kiintyy pihalla kasvavaan akasiapuuhun, josta tulee myöhemmin päätekijä perheelle tapahtuvalle onnettomuuksien sarjalle.


title: Punapääbarbi

text: Punapääbarbi ("Puntius nigrofasciatus" vanh. "Barbus nigrofasciatus") on Aasian vuoristopurojen kala, jota pidetään myös akvaariokalana.


title: Punapääbarbi

text: Punapääbarbi voi kasvaa 6-8 cm pitkäksi. Sen vartalo on mustaharmaaraidallinen. Kutuvalmiilla aikuisella koiraalla on punainen pää. Koiraan raidat ovet selkeämmät ja evät tummemmat kuin naaraan.


title: Punapääbarbi

text: Punapääbarbi on kotoisin Sri Lankan vuoristopuroista jopa 300 metrin korkeudesta. Joidenkin populaatioiden sanotaan vähentyneen akvaariokaupan takia. Nykyisin myydään vankeudessa kasvatettuja yksilöitä.


title: Punapääbarbi

text: Punapääbarbeja pidetään akvaariossa vähintään viiden yksilön parvissa. Kala on vilkas ja voi varsinkin yksinäisenä ahdistella rauhallisempia lajeja. Lajitoverien seura rauhoittaa sitä.


title: Lilius (suku)

text: Lilius on suomalainen säätyläissuku. Ylä-Satakunnasta lähtöisin olevassa suvussa on esiintynyt sotilaita, valtiomiehiä ja professoreita, mutta erityisesti tuomareita ja pappeja. Kulttuurin piirissä tulevat esiin lähinnä kirjallisuuteen liittyvät saavutukset ja lahjoitukset erilaisiin sivistystarkoituksiin.


title: Lilius (suku)

text: Liliuksen suvun kantaisä oli Karkun pitäjän Rainion kylässä asunut varakas ratsupalvelusta suorittanut nimismies Johan "Hans" Johansson Rainenius (s. 1540), erään myöhäisen jälkeläisensä muistelmissa "Hannes Birkarlen", viimeisiä pirkkalaispäälliköitä. Rainion kylän taloista ratsutilaksi yhdistänyttä Hans Johaninpojan perhettä pidettiin jo näihin aikoihin johtavaan satakuntalaiseen väestö kerrokseen kuuluvana. Hänen vaimonsa Beata Markusdotterin äidinisä oli maavouti Henrik Henriksson, Dönsbyn herra. Hans Johaninpoika oli ilmeisesti valistunut ja varakas mies, joka lähetti poikansa Henricus Johannis Liliuksen (K 1657) Turun akatemiaan, josta myöhemmin tuli Längelmäen kirkkoherra. Henricus Liliuksen puoliso oli Sofia Jakobintytär, jonka isä oli Vesilahden kirkkoherra Jacobus Matthiae Wesilaxius.  Avioparin kolme poikaa Johannis, Andreas ja Gustavus lähetettiin opiskelemaan Turun akatemiaan. Hänen poikansa Johannes ja Andreas toimi Längelmäen kirkkoherroina ja Gustavus Messukylän kirkkoherrana. Hans Johaninpojan tytär Margareeta nai vuonna 1624 rälssitilalisen Bertil Matinpojan (1605–1681). Verrattain aikaisessa vaiheessa osa suvusta talonpoikaistui, samoin kuin esimerkiksi kävi Falck-, Munck- ja Rachlitius-säätyläissuvuille Säämingistä. Tämä näkyy siten, että paikkakunnille jääneiden jälkeläisten kummeina ei lainkaan esiintynyt säätyläishenkilöitä tai muun suvun piriin kuuluneita.


title: Lilius (suku)

text: Suvun useat sukupolvet ovat vaikuttaneet muun muassa kirkkoherroina Längelmäellä ja Messukylässä, jossa suvun viiden sukupolven edustajat hallitsivat kirkkoherran virkaa lähes keskeyksettä vuosina 1690–1848. Suvun jäsenet ovat toimineet kirkkoherroina myös Joutsenossa, Sahalahdella, Jääskessä, Virolahdella, Sakkolassa, Kalvolassa, Orivedellä, Tyrväällä, Ulvilassa ja Hattulassa.


title: Lilius (suku)

text:
1700-luvulla oli suvun jäseniä aktiivisesti mukana Suomen kulttuurielämässä, joka näkyi muun muassa toimintana Aurora-seurassa, Åbo Tidningarissa ja Turun Soitannollisessa Seurassa Suku ollut myös näkyvästi mukana Turun akatemian alkuajoista saakka, joka korostui kustavilaiseen aikaan tultaessa. Turun akatemiaan liittyy myös oletettavasti erheellinen kertomus Lilius-nimen alkuperästä, joka olisi juontanut liljakasveja koskevasta väitöskirjasta "De lilis". Johannes Henrici Lilius puolusti Turun akatemiassa vuosina 1651, 1653 ja 1656 kolmenkin professorin väitöskirjoja eri asteisia tutkintoja varten, mutta yksikään niistä ei käsittele liljakasveja.
Talouselämässä suku on ollut vahvasti mukana Suomen kolmanneksi vanhimmassa yrityksessä Tamfeltin historiassa, jonka pitkäaikaisena toimitusjohtana oli Henrik Lilius. Kirjankustantamoalalla toimi Lilius & Hertzberg -kustantamo, jonka perustajina oli Carl-Gustaf Liliuksen isä Kasimir Lilius.


title: Lilius (suku)

text: Suvun piirissä perustettuja sivistysrahastoja ovat esimerkiksi F. O. Liliuksen testamenttirahasto Helsingin yliopiston oikeustieteelisessä tiedekunnassa, Nanny Liliuksen stipendirahasto ja Arvid, Harri ja Heidi Liliuksen rahasto Helsingin Suomalaisessa Yhteiskoulussa.


title: Lilius (suku)

text: Vahvan säätyläissuvun leima näkyy Liliusten suvulla myös siinä, että sukuun on aikojen kuluessa ollut avioliittojen kautta kytkentöjä moniin suomalaisiin aatelis- ja sivistyssukuihin.


title: Lilius (suku)

text: Kaikki Suomessa eläneet Liliukset, yhtä helsinkilästä Lilius/Lieto-perhekuntaa lukuun ottamatta, kuuluvat satakuntalaiseen Lilius-sukuun.


title: Dieter Hecking

text: Dieter Hecking (s. 12. syyskuuta 1964) on saksalainen jalkapallovalmentaja ja entinen keskikenttäpelaaja. Joulukuusta 2016 lähtien hän on toiminut Borussia Mönchengladbachin päävalmentajana.


title: Dieter Hecking

text: Hecking pelasi juniorina Westfalia Soestin, Borussia Lipstadtin ja 1. FC Paderbornin paidoissa ennen siirtymistään Borussia Mönchengladbachiin 1983. Peliaikaa ei Gladbachissa kuitenkaan tullut toivotusti ja kahden kauden aikana hän pelasi vain kuusi ottelua. Hecking jätti Gladbachin 1985 siirtyen 2. Bundesliigassa pelanneeseen KSV Hessen Kasseliin. Hecking oli kasselilaisseuran avainpelaajia esiintyen viiden kauden aikana joukkueen paidassa 168 kertaa ja tehden 63 maalia.


title: Dieter Hecking

text: Hecking jätti KSV Hessen Kasselin 1990, minkä jälkeen hän edusti Saksan alemmilla sarjatasoilla pelanneita joukkueita. 1996–1999 Hannover 96:tta edustanut Hecking pelasi uransa viimeisen kauden seuran verivihollisen Eintracht Braunschweigin paidassa. Hän lopetti uransa 35-vuotiaana kauteen 1999–2000.


title: Dieter Hecking

text: Heckingin valmennusura alkoi kesällä 2000 Regionalliga Nordissa pelanneen SC Verlin peräsimessä. Debyytti valmentajana ei ollut järin onnistunut, sillä hän sai potkut tammikuussa 2001 valmennettuaan seuraa vain 20 ottelussa.


title: Dieter Hecking

text: Kauaa ei Heckingin kuitenkaan tarvinnut olla työttömänä, sillä VfB Lübeck palkkasi miehen valmennusvastuuseen jo maaliskuussa 2001. Heckingin johdolla seura oli lähellä nousta 2. Bundesliigaan jo kaudella 2000–01. Seuraavalla kaudella tämä tavoite täyttyi ja 2002–03 VfB Lübeck sijoittui 2. Bundesliigassa keskikastiin ja varmisti säilymisensä. Seuraava kausi oli kuitenkin vähemmän kunniakas ja joukkue putosi takaisin Regionalliga Nordiin ja Hecking jätti tehtävänsä epäonnistuneen kauden jälkeen toukokuussa 2005.


title: Dieter Hecking

text: Heckingin ura jatkui kesällä 2004 2. Bundesliigassa pelanneen Alemannia Aachenin käskyttäjänä. Hän seurasi tehtävässä Jörg Bergeriä, joka oli valmentanut Heckingin pelivuosina KSV Hessen Kasselia. Bergerin johdolla Alemannia oli ollut Saksan cupin finaalissa ja Hecking pääsi luotsaamaan joukkuetta myös UEFA Cupissa. Alemannia selvisi jatkoon UEFA Cupin lohkovaiheesta jättäen taakseen FK Zenitin ja AEK Ateenan kaltaiset joukkueet. Ensimmäisellä pudotuspelikierroksella AZ Alkmaar oli kuitenkin vahvempi voittaen ottelun Aachenissa 1–2. Kun toinen osaottelu Alkmaarissa päättyi maalittomaan, putosi Alemannia jatkosta.


title: Dieter Hecking

text: Europelit koettelivat rajallista materiaalia ja Alemannia jäi 2. Bundesliigassa vasta kuudenneksi. Kaudella 2005–06 Heckingin miehistö pelasi ilman eurovelvollisuuksia ja sijoittui toiseksi VfL Bochumin jälkeen palaten pääsarjatasolle 35 vuoden tauon jälkeen.


title: Dieter Hecking

text: Heckingin pesti 1. Bundesliigassa Alemannian peräsimessä jäi lyhyeksi, sillä jo syyskuussa hän jätti seuran ja siirtyi toiseen liigaseuraan, Hannover 96:een, jossa oli pelannut urallaan neljä kautta. Hecking korvasi tehtävissä Peter Neururerin, joka oli saanut potkut Hannoverin hävittyä Alemannialle 0–3.


title: Dieter Hecking

text: Kauden päätteksi Heckingin luotsaama Hannover 96 sijoittui liigassa sijalle 11 ja Aachen putosi oltuaan toiseksi viimeinen. Hannover 96 pärjäsi hyvin myös Saksan cupissa edeten puolivälieriin, joissa taipui sittemmin cup-mestaruuden napanneelle 1. FC Nürnbergille.


title: Dieter Hecking

text: Kaudella 2007–08 Heckingin luotsaama Hannover jatkoi hyviä otteitaan ja sijoittui Bundesliigassa lopulta kahdeksanneksi. Kyseessä on seurahistorian paras sijoitus Bundesliigassa sitten kauden 1964–65 viidennen sijan. Seuraavalla kaudella Hecking valmensi Hannoverin yhdenneksitoista. Hecking erosi Hannoverista, kun kautta 2009–2010 oli pelattu vasta kaksi ottelua. Hannover oli aloittanut kauden huonosti ja saanut vasta pisteen sekä hävinnyt Saksan Cupissa neljänneksi korkeimman sarjatason joukkueelle.


title: Dieter Hecking

text: Hecking palasi valmennustehtäviin joulukuussa 2009, kun Bundesliigan hännille juuttunut 1. FC Nürnberg palkkasi hänet päävalmentajakseen. Hecking nosti Nürnbergin lopulta sijalle 16 ja joukkue säilyi pääsarjassa. Ensimmäisellä täydellä kaudellaan 2010/11 Hecking nosti Nürnbergin komeasti taisteluun europaikoista. Lopulta Nürnberg sijoittui kuudenneksi, mikä oli paras sijoitus neljään vuoteen.


title: Dieter Hecking

text: Joulun alla 2012 Hecking jätti FC Nürnbergin ja siirtyi vuoteen 2016 ulottuvalla sopimuksella VfL Wolfsburgin päävalmentajaksi. Heckingin johdolla Wolfsburg pelasi hyvän kevätkauden ja sijoittui liigassa keskikastiin ollen 11:s. Kaudella 2013/14 Wolfsburg palasi Heckingin opeilla kärkitaisteluihin ja liigan viides sija toi seuralle paikan Eurooppa-liigaan. Sijoitus oli Wolfsburgin paras sitten mestaruuskauden 2008/09.


title: Dieter Hecking

text: Kaudella 2014/15 Wolfsburg paransi esityksiään entisestään. Joukkue menestyi hyvin myös eurokentillä edeten aina Eurooppa-liigan puolivälieriin, joissa SSC Napoli oli lopulta vahvempi yhteismaalein 6–3. Bundesliigassa Wolfsburg sijoittui lopulta toiseksi ja varmisti paikkansa Mestarien liigassa. Heckingin kausi seuran kanssa huipentui Saksan cupin finaalissa, jossa Borussia Dortmund kaatui 3–1 ja Wolfsburg pääsi juhlimaan seurahistoriansa ensimmäistä cup-mestaruutta. Hecking valittiin vuoden 2015 parhaaksi jalkapallovalmentajaksi Saksassa.


title: Dieter Hecking

text: Kaudella 2015/16 Hecking luotsasi Wolfsburgin vahvaan menestykseen Mestarien liigassa. Joukkue voitti lohkovaiheessa kaikki kotiottelunsa ja viimeisellä kierroksella kaatui Manchester United maalein 3–2. Näin seura eteni ensimmäistä kertaa historiassaan pudotuspeleihin. Neljännesvälierissä Wolfsburg raivasi tieltään KAA Gentin yhteismaalein 4–2. Puolivälierissä Heckingin miehistö oli lähellä superyllätystä, kun se voitti kotonaan Real Madridin 2–0. Unelma välieräpaikasta murskautui kuitenkin vieraspelissä, jonka Real voitti 3–0. Wolfsburgin eurokausi oli kuitenkin historiallisen menestyksekäs, eikä joukkue hävinnyt ainoatakaan ottelua kotikentällään. Kausi 2016/17 alkoi kahdella voitolla, mutta sen jälkeen Wolfsburgin peli hyytyi. Tappiokierteeseen ajautunut joukkue vajosi Bundesliigan hännille ja 17. lokakuuta 2016 seurajohto ilmoitti yhteistyön Heckingin kanssa päättyneen.


title: Dieter Hecking

text: Joulukuun lopulla 2016 Hecking allekirjoitti vuoteen 2019 ulottuvan sopimuksen Bundesliigan häntäpäähän juuttuneen Borussia Mönchengladbachin kanssa.Heckingillä on jalkapallotaustan lisäksi poliisin koulutus. Hän asuu viisilapsisen perheensä kanssa Bad Nenndorfissa, noin 25 kilometriä Hannoverista länteen. Toinen saksalaisvalmentaja Mirko Slomka on Heckingin hyvä ystävä ja yhden hänen lapsensa kummisetä.


title: Chao Phraya

text: Chao Phraya on yksi Thaimaan suurimmista joista. Joen alkukohdaksi katsotaan Ping- ja Nan-jokien yhtymäkohta Nakhon Sawanin provinssissa. Sieltä se kulkee 372 kilometrin matkan keskitasangon poikki Bangkokiin ja laskee Siaminlahteen. Chainatin provinssissa joki jakaantuu päähaaraan ja Tha Chin -jokeen, joka laskee mereen 35 kilometriä Bangkokista. Chainatin padosta alavirtaan jokien vettä johdetaan moniin kastelukanaviin, jotka huolehtivat maan riisipeltojen kastelutarpeista.


title: Chao Phraya

text: Jokivarren merkittävimpiä kaupunkeja ovat yläjuoksulta lukien Nakhon Sawan, Uthai Thani, Chainat, Singburi, Ang Thong, Ayutthaya, Pathum Thani, Nonthaburi, Bangkok ja Samut Prakan. Juuri vesistöreittien helppokulkusisuus on tehnyt näistä Thaimaan merkittävimpiä kaupunkeja.


title: Canto General

text: Canto General -sävelteos on kreikkalaisen Míkis Theodorákisin 1975 säveltämä oratorio Pablo Nerudan runoihin. Teos on sävelletty kuorolle, nais- ja miessolistille, busukille ja orkesterille. Nerudan alkuperäinen runoteos, Canto General, on 15-osainen ja sisältää 231 runoa. Ensimmäiset laulut Nerudan runokokoelmaan Theodorákis sävelsi Chilen presidentin Salvador Allenden pyynnöstä 1971. Ensimmäinen seitsemän laulun kokonaisuus piti esittää Santiago de Chilen stadionilla 1973, mutta Pinochetin vallankaappaus teki stadionista kuolemanleirin.


title: Canto General

text: Oratorion alkuperäismiehitykseen kuuluivat María Farantoúri, Arja Saijonmaa ja Pétros Pandís.Kokonaiskesto on noin 110 minuuttia.


title: Canto General

text: Suomessa "Canto General" esitettiin Helsingin Kulttuuritalolla joulukuussa 1981. Mikis Theodorákis kävi johtamassa konsertin, jonka tuotti Yleisradio. Kuorona oli Koiton Laulu ja solisteina Arja Saijonmaa sekä Tapani Kansa. Konsertista tehtiin kaksiosainen tv-ohjelma nimellä "Canto General – Suuri laulu". tv-taltioinnin ohjasi Erkki Pohjanheimo. Ohjelma toteutettiin monikameratuotantona Yleisradion ulkotuotantoautolla. Tv-ohjelman 1. osan ensiesitys oli TV1:ssä 23. tammikuuta 1982 ja 2. osan 6. helmikuuta 1982. "Canto General – Suuri laulu" sai kunniamaininnan Venla-kilpailussa 1982.


title: Canto General

text: Tv-ohjelmien kestot: 1. osa 67'53" ja 2. osa 52'27


title: Kardinaalikala

text:
Kardinaalikala ("Tanichthys albonubes") on pieni aasialainen kala, jota pidetään myös akvaariossa. Nimensä takia sitä on sekoitettu kardinaalitetraan.
Kardinaalikala jää nelisenttiseksi. Sen vartalo on vaaleanvihreä. Pyrstön tyvessä on musta läikkä, siitä silmään kulkee musta juova jonka yläpuolella on toinen, vaaleanpunainen juova. Pyrstöläikän ympärys on punainen.
Kardinaalikala on kotoisin Kiinasta ja Vietnamista. Kaikki kaupoista saatavat kardinaalikalat ovat viljeltyjä.


title: Kardinaalikala

text:
Kardinaalikala on parvikala, joka lisääntyy varsin helposti kotiakvaariossakin.
Kardinaalikala kaipaa viileämpää vettä kuin trooppiset akvaariokalat: 18–22 astetta on sopiva lämpötila.


title: Operaatio: Luvaton

text: Operaatio: Luvaton on elokuva 12-vuotiaasta Maddy-nimisestä tytöstä.


title: Operaatio: Luvaton

text:
Madeleine (Maddy), Austin ja Gus ovat parhaita kavereita, joilla kullakin on oma erikoisalansa.
Maddyn isä loukkaantuu pahasti, eikä perheellä ole varaa kalliiseen leikkaukseen. Pankki ei anna niin suurta lainaa, perheen omistama mikroautorata ei ole niin arvokas, eikä perhe ehdi tienta sellasta rahasummaa, joten Maddy päättää ryöstää ystäviensä kanssa pankin.


title: Operaatio: Luvaton

text: Maddyn kiipeilijän taitojen, Austinin tietokonetaitojen ja Gusin mekaanikon lahjojen avulla nämä nuoret aikovat murtautua uusinta kulunvalvontatekniikkaa pursuavan pankin tallelokeroon, joka sijaitsee 30 metrin korkeudessa. Pankissa on juhlat valmistuneiden turvatoimien johdosta, mutta pankinjohtaja ja Maddyn äiti ovat ainoita, jotka tietävät turvatoimien olevan vielä kesken.


title: Operaatio: Luvaton

text: Nuoret toteuttavat ryöstönsä, kun pankki on täynnä juhlivia ihmisiä. He onnistuvatkin ryöstämään pankin, mutta jäävät pakomatkallaan kiinni. He ehtivät sairaalaan, jossa Maddyn isää hoidetaan, kun poliisit ja pankin viranomaiset saavat heidät kiinni. Maddyn äiti, joka on myös pankin turvatoimien suunnittelija, pelastaa tilanteen vetoamalla lupaansa testauttaa turvatoimia kunnes remontti on aivan valmis.


title: Operaatio: Luvaton

text: Tilanne selviää, eikä kukaan joudu syytteeseen. Pankinjohtaja saa potkut työstään, koska järjesti juhlat ennen kuin turvatoimet olivat valmiit. Uusi johtaja antaa perheelle lainaa, ja Maddy, Austin ja Gus palkitaan onnistuneesta ryöstöstä. Perhe saa lisää rahaa, kun sana pidetystä mikroautoradan omistajasta ja juonatajasta leviää – radan asiakkaat alkavat antaa hieman lisää rahaa ja avustusta leikkaukseen.


title: Operaatio: Luvaton

text:
Austin ja Gus ovat molemmat koko elokuvan ajan ihastuneet Maddyyn, mikä aiheuttaa pientä ongelmaa). Lopussa he pakottavat Maddyn päättämään kumman haluaa.
Elokuva on amerikkalaisversio tanskalaisesta "Kiipeilijätyttö" (Klatretøsen) elokuvasta.


title: Luca Paolini

text: Luca Paolini (s. 17. tammikuuta 1977 Milano) on italialainen maantiepyöräilijä, joka on viimeksi edustanut UCI World Tour -tasolla kilpailevaa Katjuša-tallia.


title: Luca Paolini

text: Paolini on kilpaillut ammattilaisena vuodesta 2002 lähtien. Hän saavutti maantieajon MM-pronssia Veronassa 2004 Óscar Freiren ja Erik Zabelin takana. Vuonna 2006 hän voitti Espanjan ympäriajon 12. etapin. Vuonna 2013 hän voitti Italian ympäriajon 3. etapin ja sai samalla kokonaiskilpailun johtajan maglia rosa -paidan haltuunsa. Hän voitti Gent–Wevelgem-klassikon 2015 karattuaan kärkiryhmästä noin viisi kilometriä ennen maalia. Lisäksi hän on sijoittunut kolmanneksi pyöräilyn "monumenteissa" Milano–San Remossa vuosina 2003 ja 2006 sekä Flanderin ympäriajossa 2007.


title: Luca Paolini

text: Paolini jäi kiinni kokaiinin käytöstä Ranskan ympäriajon 2015 aikana otetussa dopingtestissä. Hän myönsi joulukuussa 2015 sekä kokaiinin käytön, että riippuvuutensa unilääkkeistä. Kansainvälinen pyöräilyliitto UCI antoi Paolinille dopingin takia puolentoista vuoden kilpailukiellon. Lisäksi hänen tallinsa Katjusha irtisanoi hänen sopimuksensa.


title: Friedhelm Funkel

text: Friedhelm Funkel (s. 10. joulukuuta 1953) on saksalainen jalkapallovalmentaja ja entinen keskikenttäpelaaja. Maaliskuusta 2016 lähtien hän on toiminut Fortuna Düsseldorfin päävalmentajana.


title: Friedhelm Funkel

text: Funkel pelasi pitkällä urallaan KFC Uerdingen 05:n ja 1. FC Kaiserslauternin joukkueissa 16 vuoden aikana kaikkiaan 320 Bundesliiga-ottelua tehden 83 osumaa. Krefeldiläisseura KFC Uerdingenin seurahistoriassa Funkel on 254 pelaamallaan ottelulla ja 59 tekemällään maalilla eniten Bundesliigassa pelannut ja viimeistellyt mies. Hänen uransa suurin saavutus on Saksan Cupin voitto 1985, kun Uerdingen kaatoi finaalissa FC Bayern Münchenin 2–1.


title: Friedhelm Funkel

text: Kauden 1990–91 lopussa Funkel aloitti valmennusuransa KFC Uerdingenin joukkueessa. Hissijoukkueen maineessa ollut krefeldiläisseura vuorotteli 1. ja 2. Bundesliigassa vuosina 1991–96 pudoten kolmesti ja nousten kahdesti takaisin. Funkel jätti joukkueen seuran pudottua pääsarjasta kaudella 1995–96.


title: Friedhelm Funkel

text: Toukokuussa 1996 Funkelin ura jatkui MSV Duisburgissa. Funkel johdatti 1. Bundesliigaan nousseen seuran Saksan cupin finaaliin 1998, mutta FC Bayern München oli parempi maalein 2–1. Bundesliigassa kahdeksanneksi kahdesti perättäin sijoittuneen MSV Duisburgin kausi 1999–2000 oli katastrofaalinen ja Funkel sai potkut maaliskuussa 2000 joukkueen ollessa liigan jumbona.


title: Friedhelm Funkel

text: Syyskuussa 2000 Funkel siirtyi 1. Bundesliigan häntäpäähän jumittuneen FC Hansa Rostockin käskyttäjäksi. Hänen johdollaan seura säilytti paikkansa Bundesliigassa. Funkelin nuorempi veli Wolfgang tuli Hansa Rostockin apuvalmentajaksi kaudeksi 2001–02. Veljesten yhteistyö ei sujunut parhaalla mahdollisella tavalla, ainakaan tulosten valossa, ja Friedhelm Funkel sai lähteä seurasta joulukuussa 2001.


title: Friedhelm Funkel

text: Oltuaan poissa valmennustehtävistä vuoden ajan Funkel siirtyi helmikuussa 2002 1. FC Kölnin peräsimeen. Kölniläisseura ei pystynyt hyvästä kotipelivireestään huolimatta säilyttämään sarjapaikkaansa vaan putosi 2. Bundesliigaan, mutta vain palatakseen takaisin kauden 2002–03 jälkeen. Ottelut 1. Bundesliigassa eivät kuitenkaan menneet nappiin ja Funkel sai potkut lokakuussa 2003.


title: Friedhelm Funkel

text: Kesällä 2004 Funkel siirtyi 2. Bundesliigaan pudonneen Eintracht Frankfurtin käskyttäjäksi. Funkelin johdolla seura sijoittui kolmanneksi ja palasi yhden kauden jälkeen takaisin pääsarjaan sijoittuen 2005–06 sijalle 14. Saksan cupissa Eintracht Frankfurt eteni sensaatiomaisesti finaaliin, jossa Funkel joutui urallaan kolmannen kerran toteamaan FC Bayern Münchenin paremmaksi, tällä kertaa voitto meni Baijeriin Claudio Pizarron maalilla 0–1.


title: Friedhelm Funkel

text: Kaudella 2006–07 Funkel luotsasi Eintrachtia myös UEFA Cupissa. Ensimmäisellä kierroksella tanskalainen Brøndby IF kaatui yhteismaalein 6–2. Tie nousi kuitenkin pystyyn lohkovaiheessa Eintrachtin jäätyä lohkonsa jumboksi kolmesta tasapelistä huolimatta. Bundesliigassa seura sijoittui jälleen neljänneksitoista.


title: Friedhelm Funkel

text: Kaudella 2007–08 Funkel johdatti Eintrachtin hienosti yhdeksänneksi Bundesliigassa ja seura lähti kauteen 2008–09 suurin odotuksin. Menestys on kuitenkin jäänyt vaisuksi ja Eintracht on pudonnut sarjan tyvipäähän. Kausi päättyi lopulta 2–3 kotitappioon HSV:lle ja 13. sijaan Bundesliigassa. Vaikka Funkelilla oli sopimus kesään 2010, sai hän kauden jälkeen pakata laukkunsa.


title: Friedhelm Funkel

text: Funkel palasi valmennustehtäviin lokakuun alussa 2009 siirtyen Lucien Favren potkujen jälkeen Bundesliigan jumbosijalle juuttuneen Hertha Berlinin päävalmentajaksi. Funkelin johdolla Hertha on jatkanut vaeltamistaan Bundesliigan jumbosijalla, mutta osittain muiden joukkueiden kehnon menestyksen vuoksi säilyttänyt mahdollisuutensa ainakin sarjapaikasta karsimisiseen. Kehnon menestyksen jatkuminen on herättänyt keskustelua Funkelin jatkosta seurassa, mutta maaliskuun alussa 2010 seurajohto vakuutti luottavansa edelleen häneen. Lopulta putoamistaistelu kävi Herthalle ylivoimaiseksi ja seura putosi 2. Bundesliigaan ensikertaa sitten kauden 1996/97. Kauden jälkeen Herthan seurajohto ilmoitti odotetusti ettei se jatka Funkelin sopimusta.


title: Friedhelm Funkel

text: Toukokuussa 2010 Funkelista tuli Bundesliigasta pudonneen VfL Bochumin päävalmentaja. Debyyttikaudellaan hän luotsasi Bochumin 2. Bundesliigan kolmanneksi, mutta nousukarsinnassa Borussia Mönchengladbach onnistui säilyttämään sarjapaikkansa ja Bochumin paluu jäi haaveeksi. Kausi 2011/12 lähti käyntiin surkeasti ja Funkel sai potkut syyskuun puolivälissä Bochumin ollessa sarjassa toiseksi viimeisenä. Pian potkujensa jälkeen 19. syyskuuta hän allekirjoitti kesään 2013 ulottuvan sopimuksen 2. Bundesliigassa toiseksi viimeisenä majailleen Alemannia Aachenin kanssa. Funkel ei onnistunut Alemannian peräsimessä toivotulla tavalla, vaan seura jumittui hänenkin alaisuudessaan 2. Bundesliigan putoamiskamppailuun. Lopulta seurajohto antoi Funkelille potkut 1. huhtikuuta 2012 Alemannian ollessa edelleen toiseksi viimeisenä, kaksi pistettä sarjakarsinta- ja seitsemän pistettä säilymisviivan alapuolella.


title: Friedhelm Funkel

text: Syyskuussa 2013 Funkel palasi valmennustehtäviin allekirjoitettuaan vuoden sopimuksen 2. Bundesliigassa kuudentena majailleen TSV 1860 Münchenin kanssa. Funkelin johdolla TSV München ei onnistunut nousemaan nousukamppailuun, vaan juuttui sarjan keskikastiin. Huhtikuun alussa 2014 seurajohto ilmoitti, että Funkelin tehtävät päävalmentajana päättyvät sopimuksen umpeutuessa kesäkuun lopussa 2014. Hän sai lopulta potkut vain muutama päivä ilmoituksen jälkeen seuran hävittyä Karlsruhelle 2–0.


title: Friedhelm Funkel

text: Maaliskuun puolivälissä 2016 Funkel teki kauden loppuun ulottuvan sopimuksen 2. Bundesliigan putoamiskamppailuun vajonneen Fortuna Düsseldorfin kanssa. Funkel nosti Fortunan putoamisviivan tuntumasta sijalle 14 ja joukkue säilytti sarjapaikkansa. Kaudella 2016/17 Fortuna sijoittui keskikastiin ollen 11:s. Funkelin toinen täysi kausi Fortunassa toi vihdoin kaivatun nousun Bundesliigaan, kun Fortuna voitti 2. Bundesliigan mestaruuden.


title: Mangas Coloradas

text: Mangas Coloradas tai Dasoda-hae ("Istuskelija", myös "Punahiha") (1793 - 18. tammikuuta 1863) toimi chiricahua-apassien "bedonkohe"-ryhmän (sulautui myöhemmin mimbreño-ryhmään) johtajana vuosina 1837–1863. Hän hankki maineensa neljällä eri vuosikymmenellä käyden joukkoineen useita sotia Meksikoa ja Yhdysvaltoja vastaan.


title: Mangas Coloradas

text: Espanjalaisen lempinimensä Mangas Coloradas, suomeksi Punahiha tai Punaiset Hihat, hän sai erään ryöstöretken yhteydessä käyttämänsä punaisen paidan mukaan.


title: Mangas Coloradas

text: Mangas Coloradas oli johtajana vahva ja määrätietoinen. Hän solmi liittoja muiden apassien ja navajojen kanssa naittamalla omia tyttäriään muiden heimojen johtajille. Mangas Coloradasta on kuvattu kookkaaksi ja voimakkaaksi mieheksi. Hänen pituudekseen on mainittu yli 190 senttiä ja hänen olemuksensa kerrotaan herättäneen kunnioitusta kaikkialla, missä hän liikkui Mangas Coloradas etsi erilaisia keinoja suojellakseen kansansa maita ja varmistaakseen heille turvallisen elämän. Hän uskoi apassien ja Yhdysvaltojen suhteiden perustuvan molemmipuoleiseen luottamukseen ja kunnioitukseen, mutta näki myöhemmin olleensa väärässä.


title: Mangas Coloradas

text: 1800-luvun alussa nykyisen New Mexicon alueelta Santa Rita del Cobresta tehdyt kuparilöydöt saivat apassit tekemään sopimuksen meksikolaisten kanssa vuonna 1822. Tuolloin chiricahua-apassien päämiehenä toiminut Juan José Combás salli kaivostoiminnan aloittamisen kansansa mailla. Osa chiricahuoista vastusti kaivoksia ja siirtyi asumaan kauemmas Ojo Calienten lämpimille lähteille johtajanaan Cuchillo Negro (Baishan).


title: Mangas Coloradas

text: Mangas Coloradasin viha meksikolaisia kohtaan sai alkunsa vuonna 1837, kun Santa Ritan pienessä kaivoskaupungissa surmattiin joukko sinne juhliin kutsuttuja chiricahuoita. Kyseessä oli päänahanmetsästäjien virittämä ansa. Chihuahuan maakunnan hallitus oli luvannut tietyn rahasumman jokaisesta apassin päänahasta ja tämä lupaus johti joukkosurmiin. Ammuttujen joukossa oli myös Juan José Combás.


title: Mangas Coloradas

text: Verilöylyssä mukana ollut Mangas Coloradas menetti vaimonsa, mutta onnistui itse pakenemaan pienen poikansa kanssa. Tapauksen jälkeen hän yhdisti voimansa Cuchillo Negron ja muiden chiricahua-johtajien kanssa ja hävitti meksikolaisasutukset Santa Ritassa ja sen ympäristöstä.


title: Mangas Coloradas

text: Yhdysvaltain armeijan liikkuessa apassien maiden halki vuonna 1846 valloittamaan Kaliforniaa, tarjosi Mangas Coloradas apuaan meksikolaisten maakuntien valtaamisessa. Yhteistyö toimi hyvin chiricahuoiden osallistuessa kenraali Stephen W. Kearnyn sotilasosaston rinnalla taisteluihin Meksikon sodassa. Seuraavan vuosikymmenen kultalöydöt chiricahuain mailta ennakoivat heille kuitenkin huonoa tulevaisuutta. Mangas Coloradas pyrki säilyttämään rauhanomaiset suhteensa Pino Altosin kullankaivajiin, jotka elivät sekä apassien että satunnaisten navajo-ryhmien alituisen hyökkäysuhan alla. Saatuaan kutsun kullankaivajien kylään Mangas Coloradas käveli suoraan ansaan. Kaivosmiehet sitoivat chiricahua-johtajan puuhun ja ruoskivat häntä säälimättömästi..


title: Mangas Coloradas

text: Kullankaivajien käsittelyn jälkeen vapaaksi päästetyn Mangas Coloradasin henkiset haavat eivät parantuneet. Hän pyysi apua vävyltään Cochiselta. Kostotoimenpiteet pantiin täytäntöön, ja chiricahuat autioittivat Pino Altosin kaivoskylän. Vuonna 1861 luoteinen New Mexico ja Arizonan kaakkoiset alueet saivat vastaanottaa lukuisia Mangas Coloradasin ja Cochisen johtamia iskuja. Vuonna 1862 he veivät soturinsa kenraali James H. Carletonin kolonnaa vastaan. Taistelut kävivät kuitenkin raskaiksi chiricahuoille. Monta hyvää soturia kuoli ja lisäksi Mangas Coloradas sai vastaanottaa suru-uutisen. Meksikolaiset joukot olivat surmanneet hänen veljensä. Taistelujen loppuvaiheessa Mangas Coloradas haavoittui rintaan ja putosi hevosensa selästä. Pelästyneet soturit kantoivat vertavuotavan johtajansa pois rintamalta ja lopettivat sodan vähäksi aikaa.


title: Mangas Coloradas

text: Cochise päätti yrittää pelastaa Mangas Coloradasin hengen. Hän ei luottanut apassien omiin parantajiin, vaan kuljetti soturisaattueen kanssa Mangas Coloradasin meksikolaiseen Janosin kylään, jossa oli laajan maineen saavuttaneen lääkärin vastaanotto. Pahasti haavoittunut Mangas Coloradas luovutettiin tohtorin käsiin uhkavaatimuksen myötä: ""Jollet paranna häntä, koko kaupunki kuolee!"" .


title: Mangas Coloradas

text: Joitakin kuukausia myöhemmin Mangas Coloradas palasi kansansa luo Mimbres-vuorille (Mimbres Mountains). Hän sai kuulla, että kenraali Carleton oli antanut ohjeet kaikkien miespuolisten apassien surmaamisesta. Mangas Coloradasia tukeneet mescalerot oli vangittu Bosque Redondon reservaattiin, ja useita hänen heimoveljiään oli teloitettu. Kaiken muun lisäksi eräs chiricahuain kylistä oli joutunut isorokon saastuttamaksi. Vanhana ja sotaan väsyneenä Mangas Coloradas oli valmis rauhaan tietäen, että sopimusratkaisu olisi apassien kannalta viisain teko.


title: Mangas Coloradas

text: Lentävien muurahaisten aikaan (apassikalenterin tammikuu) vuonna 1863 muuan meksikolainen ratsasti Mangas Coloradasin leiriin valkoisen lipun kanssa. Mangas Coloradas sopi tapaamisen Kalifornian sotavoimien virkamiesten kanssa neuvotellakseen rauhasta. Mimbreño-päällikön soturit varoittivat johtajaansa Yhdysvaltain petollisuudesta, mutta Mangas Coloradas ei uskonut vastapuolen tekevän mitään pahaa vanhalle miehelle, joka halusi keskustella rauhasta. Hän otti mukaansa valkoisen lipun ja 15 soturiaan. Nähtyään amerikkalaisten nostavan leirissään rauhanlipun Mangas antoi sotureilleen määräyksen palata takaisin. Muiden apassien ratsastaessa pois chiricahua-johtaja joutui useiden aseistettujen sotilaiden ympäröimäksi. Jälleen kerran Yhdysvaltain armeija oli pettänyt hänet.


title: Mangas Coloradas

text: Aseistetut miehet saattoivat Mangas Coloradasin Fort McLeanin linnakkeen pihamaalle, jonne kenraali Joseph Westin komennuskunta saapui katsomaan vankia. Mangas Coloradas pysytteli vaiti. Sotilaat määrättiin pitämään silmällä Mangas Coloradasta, jota vartioitiin yön ajan ulkona nuotion äärellä. Silminnäkijän mukaan joukko sotilaita lämmitti pistimiään tulessa ja sohi niiden kuumilla kärjillä Mangas Coloradasin jalanpohjia. Kun mimbreño-johtaja nousi ylös moittiakseen sotilaiden käytöstä ja suojellakseen itseään, vartiomiehet ampuivat häntä useita kertoja kuolettavasti.


title: Mangas Coloradas

text: Virallinen sotilasraportti kertoi Mangas Coloradasin kuolleen yrittäessään paeta. Tapauksen jälkeen armeijan kirurgi leikkasi Mangas Coloradasin pään irti sen suuren koon takia. Kallo keitettiin ja puhdistettiin ja lähetettiin lopuksi Smithsonian-instituuttiin lisätutkimuksia varten. Seuranneissa pseudotieteellisissä tutkimuksissa kallo mitattiin ja hänen aivonsa punnittiin. Tulos osoitti, että Mangas Coloradasin aivot olivat painavammat kuin siihenastista ennätystä pitäneellä Daniel Websterillä. Coloradasin tekemän ennätyksen rikkoi vuonna 1955 kuollut Albert Einstein.


title: Ouaddaï

text: Ouaddaï on yksi Tšadin 22 hallinnollisesta alueesta. Se on muodostettu aluehallinnon uudistuksessa 2002. Vuonna 2008 alueella oli 778 507 asukasta. 1600-luvulta aina vuoteen 1912 aluetta hallitsi Wadain eli Ouaddaïn sulttaanikunta.


title: Ouaddaï

text: Alueen pääkaupunki on Abéché. Se sijaitsee maan itäosassa, Sudanin vastaisella rajalla. Väestöstä pääosa on arabeja ja maboja. Pääelinkeino on maatalous.


title: Ouaddaï

text: Rajan takaa Sudanista alueelle on levinnyt etnisiä levottomuuksia sekä pakolaisia. Vuoden 2007 lokakuussa sinne julistettiin hätätila. YK päätti 25. syyskuuta 2007 käynnistää aueella MINURCAT-operaation. Euroopan unionin neuvosto päätti tätä tukevasta EUFOR TCHAD/RCA -hankkeesta 28. tammikuuta 2008.


title: Wadi Fira

text: Wadi Fira on yksi Tšadin 22 hallinnollisesta alueesta. Se on muodostettu aluehallinnon uudistuksessa 2002 entisen Biltinen prefektuurin tilalle. Vuonna 2008 alueella oli 264 522 asukasta.


title: Wadi Fira

text: Alueen pääkaupunki on Biltine. Se sijaitsee maan itäosassa, Sudanin vastaisella rajalla.


title: Wadi Fira

text: Rajan takaa Sudanista alueelle on levinnyt etnisiä levottomuuksia sekä pakolaisia. Vuoden 2007 lokakuussa sinne julistettiin hätätila. EU:n EUFOR-rauhanturvajoukot ovat menossa alueelle vuonna 2008.


title: Dean Semler

text: Dean Semler (s. 1943) on australialainen elokuvaaja ja elokuvaohjaaja.


title: Dean Semler

text: Semler on syntynyt Etelä-Australiassa ja hänen filmiuransa alkoi 1970-luvulla elokuvan "A Steam Train Passes" (1974) myötä. Hän on työskennellyt uransa aikana Roadshow Filmsille, Australian Film Commissionille, Roadshow Filmsille, Warner Home Videolle sekä monelle muulle elokuvayhtiölle. Semlerin elokuvat eivät ole saaneet merkittävää julkisuutta.


title: Borkou-Ennedi-Tibesti

text: Borkou-Ennedi-Tibesti eli BET oli yksi Tšadin hallinnollisista alueista, kunnes se vuoden 2008 hallintouudistuksessa jaettiin Borkoun, Tibestin ja Ennedin alueisiin. Se oli muodostettu aluehallinnon uudistuksessa 2002 entisen samannimisen prefektuurin tilalle. Borkou-Ennedi-Tibesti oli pinta-alaltaan yli 600 000 neliökilometria eli suurin Tšadin alueista. Vuonna 2008 siellä oli 104 753 asukasta.


title: Borkou-Ennedi-Tibesti

text: Alueen pääkaupunki oli Faya-Largeau. Se sijaitsi maan vuoristoisessa ja aavikkomaisessa pohjoisosassa Libyan, Sudanin ja Nigerin rajanaapurina. Tibestivuoristo on keskellä aluetta.


title: Chōshūn han

text: Chōshūn han () oli daimion hallitsema läänitysalue Japanissa Edo-kaudella. Se tunnettiin myös Hagin hanina () sen pääkaupungin Hagin mukaan. Se sijaitsi Nagaton ja Suōn provinssien alueella ja käsitti siten nykyisen Yamaguchin prefektuurin. Hania hallitsi Mōri-klaani. Sillä oli merkittävä rooli Tokugawa-bakufun viimeisinä vuosina.


title: Chōshūn han

text: Chōshūn alueen johtajat olivat Sengoku-kauden sotaherran Mōri Motonarin jälkeläisiä. Hän onnistui laajentamaan vaikutusvaltaansa koko Chūgokun alueelle ja miehitti yli 1 200 000 kokun arvoisen alueen. Kuolemansa jälkeen hänen pojanpojastaan Mōri Terumotosta tuli daimio, joka liittoutui Toyotomi Hideyoshin kanssa. Tämä oli kuitenkin virhe: Hideyoshin kuoltua Tokugawa Ieyasu voitti Toyotomin liittolaiset Sekigaharan taistelussa. Mōri-klaani siirrettiin alkuperäisestä kodistaan Akin provinssista Nagaton provinssiin (Chōshūhun), ja sen omistuksia supistettiin. Chōshūn hanista tulikin keskeinen alue Tokugawoja vastustaville voimille. Unelma Tokugawojen kaatamisesta toteutui kuitenkin vasta 1800-luvulla, kun Chōshūn han yhdisti voimansa Satsuman hanin ja heille ystävällismielisen hoviaatelin kanssa ja bakufu kaadettiin Boshin-sodassa. Hanien sotajoukot muodostivat myös keisarillisen Japanin armeijan ydinjoukon Meiji-restauraation jälkeen. Liittonsa kautta Chōshūn ja Satsuman edustajat olivat merkittävässä yhteiskunnallisessa ja poliittisessa asemassa Meiji- ja jopa Taishō-kauden ajan.


title: Kainuun keskussairaala

text: Kainuun keskussairaala (ent. Kajaanin keskussairaala) eli KAKS tuottaa erikoissairaanhoidon terveyspalvelut Kainuussa. Sairaalasta löytyy useiden lääketieteen erikoisalojen osastoja ja se toimii yhteistyössä Oulun yliopistollisen sairaalan kanssa.


title: Kainuun keskussairaala

text: Kainuun keskussairaala toimii Kajaanin Palokankaalla (Sairaalanmäellä) osoitteessa Sotkamontie 13. Sairaalan päivystyspoliklinikka vastaa myös Kainuun terveyskeskuspäivystyksestä viikonloppuisin ja öisin (kello 20-08) paikallisten terveysasemien kiinniollessa.


title: Kainuun keskussairaala

text: Sairaala-alue käsittää useita rakennuksia ja toimintoja. Kainuun Sote rakennuttaa parhaillaan uutta keskussairaalaa, joka valmistuu 2022 mennessä.


title: Kainuun keskussairaala

text: Näitä ovat muun muassa:


title: Cloverfield

text: Cloverfield on vuonna 2008 ensi-iltansa saanut yhdysvaltalainen tieteis- ja hirviöelokuva, jonka on ohjannut Matt Reeves ja käsikirjoittanut Drew Goddard. Elokuva kertoo joukosta ihmisiä, jotka joutuvat keskelle jättiläishirviön hyökkäystä New Yorkissa. Elokuva esitetään kokonaisuudessaan päähenkilön videokameralle tallentuneen "todellisen materiaalin" (found footage) kautta. Elokuvan on tuottanut J. J. Abrams.


title: Cloverfield

text: Elokuvalle valmistui vuonna 2016 jatko-osa "10 Cloverfield Lane". Jatko-osa ei kuitenkaan jatka ensimmäisen elokuvan tarinaa, eikä siinä esiinny samoja hahmoja. Elokuvassa kuitenkin viitataan lyhyesti ensimmäisen elokuvan tapahtumiin. Kolmas osa "The Cloverfield Paradox" julkaistiin vuonna 2018.


title: Cloverfield

text: Elokuva seuraa nuoren kaveriporukan selviytymistä valtavan hirviön hyökätessä New Yorkiin. Elokuvan tapahtumat esitetään jälkeenpäin löytyneenä, kannettavalla videokameralla taltioituna materiaalina, jonka Yhdysvaltain puolustusministeriö on saanut haltuunsa.


title: Lausitz

text: Lausitz (, , , , ) on Saksassa ja Puolassa sijaitseva maantieteellinen alue. Alue koostuu Saksan puolella Brandenburgin eteläosasta ja Saksin itäosasta sekä Puolan puolella Ala-Sleesian ja Lubuszin voivodikuntien osista. Lausitz jaetaan Ala-Lausitziin ("Niederlausitz"), Ylä-Lausitziin ("Oberlausitz") ja Lausitzin vuorialueeseen ("Lausitzer Gebirge"). Lausitzin vuorialueesta ainoastaan sen saksalainen osa, joka tunnetaan myös nimellä Zittauer Gebirge, kuuluu Lausitziin. Saksalaisen ja puolalaisen Lausitzin rajan muodostaa nykyisin Neissejoki. Lausitz tunnetaan muun muassa sen sorbivähemmistöstä.


title: Lausitz

text: Lausitz on pinta-alaltaan noin 11 000 neliökilometrin suuruinen, ja sen alueella asuu noin 1,4 miljoonaa ihmistä. Saksin osavaltiossa Ylä-Lausitziin kuuluvat piirikunnat Bautzen, Löbau-Zittau ja Niederschlesischer Oberlausitzkreis sekä suurin osa Kamenzin piirikunnasta ja Görlitzin ja Hoyerswerdan piirittömät kaupungit. Brandenburgissa Ylä-Lausitziin kuuluu Oberspreewald-Lausitzin piirikunnan eteläosa. Ala-Lausitziin puolestaan kuuluu Oberspreewald-Lausitzin pohjoinen osa ja Spree-Neiße, osa Elbe-Elsterin piirikunnasta, Dahme-Spreewald, Oder-Spree sekä Cottbusin piiritön kaupunki.


title: Lausitz

text: Ala-Lausitzin merkittävimpiä kaupunkeja ovat Cottbus, Eisenhüttenstadt, Guben, Forst, Luckau, Finsterwalde, Senftenberg, Spremberg, Bad Muskau, Puolan puolella sijaitseva Żary, Vetschau, Lübben ja Lübbenau sekä länsilaidalla Herzberg. Ylä-Lausitzin merkittävimpiä kaupunkeja ovat Bautzen, Görlitz, Lubań, Zittau, Löbau ja Kamenz sekä Niesky, Hoyerswerda ja Weißwasser. Cottbus on koko Lausitzin alueen väestöllisesti suurin kaupunki. Bautzen on historiallisesti Ylä-Lausitzin pääkaupunki ja Luckau Ala-Lausitzin.


title: Myöhemmän Han-dynastian kirja

text: Houhanshu (; Wade-Giles: Hou Han Shu) eli Myöhemmän Han-dynastian kirja on kiinalainen historiallinen kronikka, jonka laati Fan Ye 400-luvulla käyttäen lähteinään useita aiempia historioita ja dokumentteja. Se kattaa itäisen Han-dynastian historian vuodesta 25 vuoteen 220.


title: Myöhemmän Han-dynastian kirja

text: Kirja kuuluu neljään varhaiseen historiografiaan "24 historiaa" -kaanonissa, yhdessä "Shijin", "Hanshun" ja "Kolmen kuningaskunnan kronikan" kanssa. Fan Ye käytti työssään useita aiempia teoksia, kuten Sima Qianin ja Ban Gun kertomuksia, sekä lukuisia muita, joista suurin osa ei ole säilynyt kokonaisina. Teoksen 30 viimeistä osaa eli kahdeksan tarkastelua laista, rituaaleista, uhreista, tähtitieteestä, viidestä elementistä, maantieteestä, virkamiehistä, vaunuista ja vaatteista, jotka otettiin Sima Biaon 200-luvulla laatimasta teoksesta, lisäsi Liu Zhao 500-luvulla.


title: Myöhemmän Han-dynastian kirja

text: "Läntisten alueiden kronikat" perustuvat kenraali Ban Yongin keisarille noin vuonna 125 laatimaan raporttiin, ja sisältävät luultavasti hänen kuuluisan isänsä Ban Chaon muistiinpanoja. Ne muodostavat "Houhanshun" 88. osan ja keskeisen lähteen läntisten alueiden kulttuurista ja yhteiskunnasta. Niihin kuuluvat varhaisimmat kiinalaiset tiedot Daqinista eli Rooman valtakunnasta.


title: Minurcat

text: Minurcat oli YK:n rauhanturvaoperaatio Tšadin ja Keski-Afrikan tasavallan alueella vuosina 2007-2010, ja sen tarkoituksena oli turvata Darfurin konfliktin pakolaisten asemaa ja estää konfliktin leviäminen naapurimaihin. Mukana oli noin 80 sotilasta Suomesta.


title: Minurcat

text: Alueella arvioidaan olevan noin 230 000 pakolaista. YK pyrkii tuomaan paikalle kansainväliset 350 hengen vahvuiset poliisi- ja sotilasjoukot. EU päätti hanketta tukevista Eufor-joukoista tammikuun lopussa 2008. EU:n lopetettua maaliskuussa 2009, YK jatkoi vielä vuoden 2010 loppuun.


title: OpenVPN

text: OpenVPN on GNU GPL -lisenssin alainen SSL VPN -ohjelmisto. Se on saatavilla Solaris-, Linux-, OpenBSD-, FreeBSD-, NetBSD-, QNX-, Mac OS X-, Raspberry Pi- ja Windows 2000-8 -tietokoneille, sekä joihinkin Maemo-, Windows Mobile-, iOS ja Android-alypuhelimille. Toisin, kuin useimmat SSL VPN -järjestelmät, ei siihen oteta yhteyttä selaimella, vaan asiakaskoneeseen on asennettava OpenVPN-ohjelmisto. Etukäteen asennettava ohjelmisto takaa sen, ettei luottosuhteita koneiden välille luoda "lennosta".


title: OpenVPN

text: Toisin, kuin monet muut VPN-protokollat, toimii OpenVPN käyttäjänympäristössä (user space) kernelin sijaan (kernel space). Tämä mahdollistaa järjestelmän suorittamisen alennetuilla käyttöoikeuksilla (user nobody) ja hiekkalaatikossa (chroot).


title: OpenVPN

text: OpenVPN käyttää TLS-protokollaa yhteysosapuolten avaintenvaihtoon. Avaintenvaihdon jälkeen OpenVPN hyödyntää IPsec:n ESP-protokollaa tiedon salaamiseen. ESP:n käyttö mahdollistaa NAT:n ohittamisen asiakaspäässä. Käytössä on kaikki salaus- ja tiivistysalgoritmit, jotka löytyvät OpenSSL-ohjelmistosta. Lisäksi OpenVPN mahdollistaa HMAC-allekirjoituksen käyttöön ottamisen TLS-kättelyssä. Tällöin vain oikean staattisen avaimen omaavat järjestelmät, voivat aloittaa avaintenvaihdon.


title: OpenVPN

text: OpenVPN tunnistaa järjestelmään yhteyttä ottavien koneiden oikeellisuuden sertifikaateilla tai staattisilla salasanoilla. Käytettäessä sertifikaatteja OpenVPN mahdollistaa, sekä palvelimen, että asiakaskoneen tunnistuksen. CRL-listat ovat myös tuettuja PEM-muodossa. Lisäksi OpenVPN osaa hyödyntää PAM-moduuleita, joilla on mahdollista tunnistaa mm. käyttäjä. Valmiita PAM-moduuleita on olemassa mm. RADIUS-protokollalle ja LDAP-protokollalle. PAM-moduuleja hyödyntämällä on mahdollista ottaa käyttöön mm. kertakäyttöiset salasanat.


title: OpenVPN

text: OpenVPN-ohjelmistolla on mahdollista luoda sekä LAN-to-LAN, että etäkäyttöön sopivia yhteyksiä. Yleensä OpenVPN-palvelin asennetaan GNU/Linux-ympäristöön, jolloin sen kanssa voi tehokkaasti käyttää Iptables-ohjelmaa liikenteen suodattamiseen ja IP-ohjelmaa reititysten tekoon. Yhteydet luodaan, joko OSI-mallin toisella tai kolmannella kerroksella. Kolmannella kerroksella ainut täysin tuettu protokolla on IPv4. OpenVPN osaa tunneloida liikenteen käyttämällä, joko UDP- tai TCP-protokollaa. Oletusporttina käytetään IANA:n OpenVPN:lle antamaa porttia 1194.


title: Auttajat

text: Auttajat (engl. Wonder Pets) on yhdysvaltalainen, lapsille suunnattu Nickelodeonilla pyörivä animaatio.


title: Auttajat

text: Ohjelman päähahmoina seikkailevat kolme ala-asteen luokkahuoneen lemmikkiä: Minni-marsu, Topi-kilpikonna ja Liisi-niminen ankka. He ovat sarjan niin sanottu sankarikolmikko, joka pelastaa pieniä eläimiä osoittaen samalla yhteistyön edut ja hyödyt.


title: Albert Lilius

text: Albert Henrik Lilius () oli lapsipsykologian uraauurtava tutkija Suomessa ja Helsingin yliopiston professori vuosina 1920–1939.


title: Albert Lilius

text: Albert Liliuksen isä oli Haminan pormestari Gustaf Henrik Lilius, joka polveutui Joutsenon kirkkoherra Gustaf Liliuksesta (k. 1731). Joutsenon kirkkoherran isä (k. 1706) oli samaa nimeä, Gustaf Lilius, kantava Messukylän kirkkoherra. Hänestä polveutuu Lilius-suvun nuorempi ja laaja haara, joka vaikutti eritoten Messukylässä. Messukylän kirkkoherra Gustaf Liliuksen isä oli Längelmäen kirkkoherra Henrik Rainenius (k. 1657), joka muutti nimensä Liliukseksi. Henrik Liliuksen isä oli Johan-niminen nimismies Karkusta. Albert Liliuksen sisar Sofia Emilia (1860–1942) avioitui aistivialliskoulujen tarkastajan Valter Forsiuksen (1856–1939) kanssa. Liliuksen vanhempi veli Gustaf Lilius oli naimisissa Forsiuksen sisaren kanssa.


title: Albert Lilius

text: Vuonna 1898 Albert Lilius avioitui Anna Elisabeth Anthonin (k. 1937) kanssa. Vuonna 1900 he saivat pojan, joka kuitenkin kuoli vuonna 1904. Lisäksi he saivat kolme tytärtä (s. 1902, 1905 ja 1915), jotka kaikki opiskelivat yliopistossa. Nuorin tytär Klara Kristina Lilius avioitui lääketieteen ja kirurgian tohtori Johan Oskar Wicktrömin kanssa.


title: Albert Lilius

text: Albert Lilius valmistui Helsingin yliopistosta maisteriksi vuonna 1897 pääaineenaan biologia. Hänen lisensiaatin väitöskirjansa valmistui vuonna 1905, ja teoksellaan "Luonnontiedon opetusoppi" hän sai kasvatus- ja opetusopin dosentuurin. Lilius matkusti Saksaan hakemaan oppia Ernst Meumannilta kokeellisessa kasvatustutkimuksessa. Palattuaan Suomeen hän erikoistui lapsipsykologiaan ja julkaisi 1910-luvun Suomessa uraauurtavia teoksia aiheesta.


title: Albert Lilius

text: Vuosina 1920–1930 Lilius toimi Helsingin yliopiston kasvatus- ja opetusopin henkilökohtaisena ylimääräisenä professorina, 1930–1937 kasvatustieteen professorina ja 1937–1939 kasvatustieteen ruotsinkielisenä professorina. Toimiessaan kasvatustieteen professorina hän opetti molemmilla kotimaisilla kielillä, mutta kun virka jaettiin suomen- ja ruotsinkieliseen professuuriin, Lilius valittiin ruotsinkieliseksi professoriksi. Hän oli halunnut, että J. A. Hollo saisi vakituisen professorin viran henkilökohtaisen ylimääräisen professuurin sijaan. Hollo päätettiin nimittää suomen- ja Lilius ruotsinkieliseksi professoriksi. Lilius toimi myös opettajakoulutuksen valvojana ja sovelsi progressiivista pedagogiikka Suomessa oppikouluun. Viimeisinä työvuosinaan hän tutki kasvatustieteen historiaa. Albert Lilius erosi virastaan 65-vuotiaana 12. lokakuuta 1939, kaksi päivää talvisotaa edeltäneen "de facto" liikekannallepanon jälkeen.


title: Albert Lilius

text: Lilius piti kasvatustieteen tehtävänä koko kasvatuksen kattavan teorian kehittämistä. Lilius kotiutti Suomeen eurooppalaisen lasten- ja nuortenpsykologian uusia virtauksia ja toi suomalaiseen kasvatustieteeseen empiirisen tutkimustavan. Ajattelultaan hän edusti positivismia. Albert Liliuksen oppilaat omaksuivat empiirisen tutkimusmenetelmän, ja he tekivät psykometrisiä mittauksia lasten parissa. Kasvatustiede kääntyi 1930-luvulle humanistiseen suuntaan, mutta Liliuksen luoma empiirinen suuntaus nousi jälleen 1960-luvulla. Liliuksen merkittävin oppilas oli Karl Bruhn, josta tuli Helsingin yliopiston kasvatustieteen professori Liliuksen luovuttua virasta.


title: Albert Lilius

text: Albert Liliuksen vuonna 1905 tarkastettu lisensiaattiväitöskirja, "Tyska läroplanteorier under nittonde seklet", käsitteli Saksan opetussuunnitelmien kehitystä. "Luonnontiedon opetusoppi" oli Liliuksen seuraava teos. Siinä hän korosti oppilaslähtöisyyden ja kokeiden tärkeyttä. Saksasta palattuaan hän teki joukkokyselyn kansakoululaisten kouluainemieltymyksistä. Tutkimus julkaistiin nimellä "Om folkskoleelevers intresse för olika skolämnen" ja se oli Suomen ensimmäinen kasvatustieteen kenttätyö. 1910-luvulla Lilius julkaisi merkittäviä teoksia lapsipsykologiasta. Saatuaan professorin viran Lilius kirjoitti teoksen "Kasvavien tunne-elämä nykyaikaisten tutkimusten mukaan". Kirja vakiinnutti eurooppalaista nykytutkimusta Suomeen. Lilius kokosi psykologiset käsityksensä ja uudenaikaiset opetusnäkemyksensä teokseen "Koulukasvatusopin pääkysymyksiä". Hänen viimeiset laajat teoksensa, "Sivistystyön historian henkilöhahmojen" kaksi osaa, käsitteli antiikin kasvatusta ja pohjoismaisia kasvatustieteilijöitä.


title: Alesana

text: Alesana on yhdysvaltalainen post-hardcore-yhtye, joka on kotoisin Raleighista, Pohjois-Carolinasta.


title: Alesana

text: Vaikka yhtyeen jäsenet alkoivat soittaa yhdessä Baltimoressa, Marylandissa, yhtye syntyi virallisesti lokakuussa 2004 Raleighissa, Pohjois-Carolinassa. Se tuli nopeasti paikallisesti tunnetuksi. Alesana oli levy-yhtiö Tragic Hero Recordsin ensimmäinen yhtye vuonna 2005, ja se julkaisi debyyttinsä "Try This With Your Eyes Closed" saman vuoden kesäkuussa. Alesana oli vuonna 2006 kiertueella Yhdysvalloissa (sisältäen esiintymisen Cornerstone-festivaaleilla) ja otti kokoonpanoonsa uuden rumpalin ja toisen kitaristi/laulajan. He seurasivat koko matkan, "On Frail Wings of Vanity and Wax", kesällä 2006. Monet yhtyeen lauluista ovat saaneet ideansa kreikkalaisesta mytologiasta. Vuoden 2006 lopulla he ottivat paikan Fearless Recordsissa, joka uudelleenjulkaisi heidän LP-levynsä maaliskuussa 2007. Vuonna 2007 yhtye nähtiin soittamassa Warped Tourilla.


title: Alesana

text: Alesanan jäsenet työstivät vuonna 2008 uutta levyä, joka ilmestyi 3. kesäkuuta samana vuonna nimellä "Where Myth Fades To Legend". Yhtyeen viimeisin albumi on 26. tammikuuta 2010 ilmestynyt "The Emptiness".


title: Alesana

text: Yhtye on keikkaillut Helsingin Nosturissa 25. toukokuuta 2009 ja 30. tammikuuta 2012.


title: Kalbådagrund

text: Kalbådagrundin majakka on Suomen ensimmäinen majakkalaivaa korvaamaan rakennettu pohjamajakka. Majakan rakennustyöt aloitettiin 1950 ja lyhty sytytettiin ensimmäisen kerran syksyllä 1953. Majakan vihkiäiset pidettiin 5. lokakuuta 1953. Majakan tornia vahvistettiin 1977 ja samalla torniin asennettiin helikopterin laskeutumisalusta. Valmistuessaan miehittämätön majakka oli alansa edelläkävijöitä, ja täysin automatisoituina sai pian lempinimen "aavemajakka".


title: Abéché

text: Abéché () on Tšadin neljänneksi suurin kaupunki ja Ouaddaïn alueen pääkaupunki. Vuonna 2010 kaupungissa arvioitiin olevan noin 77 400 asukasta. Viimeisimmässä väestönlaskennassa 1993 heitä oli 54 628.


title: Abéché

text: Ennen vuotta 1912 se oli Wadain kuningaskunnan pääkaupunki. Siihen aikaan se oli alueen suurin kaupunki 28 000 asukkaallaan. Ranskalaisten siirtomaavallan alkuvuosina kaupungissa riehui useita kulkutauteja ja väkiluku romahti kuuteen tuhanteen.


title: Abéché

text: Kaupungissa on lentokenttä, josta on säännöllinen yhteys maan pääkaupunkiin N’Djamenaan, johon on 600 kilometriä.


title: Abéché

text: Abéché on toiminut monien Darfurin konfliktin pakolaisia tukevien avustusoperaatioiden keskuksena.


title: NHL:n varaustilaisuus 1984

text: NHL:n varaustilaisuus 1984 oli NHL:n 22. vuotuinen varaustilaisuus. Se järjestettiin 9. kesäkuuta Montreal Forumissa, Montréalissa. Ensimmäinen varaus oli kanadalainen keskushyökkääjä Mario Lemieux, jonka varasi Pittsburgh Penguins.


title: NHL:n varaustilaisuus 1984

text: Lemieux oli varaustilaisuuden ehdoton ykkösvaraus. Hänen valintansa oli selvä jo kuukausia ennen tilaisuutta. NHL:n viimeiselle sijalle jäänyt Pittsburgh sai sitten valita Lemieux'n listoilleen. Toisena draftissa varasi New Jersey Devils, joka valitsi Kirk Mullerin ja kolmantena Chicago Black Hawks, joka otti Ed Olczykin.


title: NHL:n varaustilaisuus 1984

text: NHL:n varaustilaisuus oli vuonna 1984 monellakin tapaa historiallinen. Se oli ensimmäinen televisioitu tilaisuus. Vuonna 1984 käytettin myös ensimmäistä kertaa kykyjenetsintäpalvelua eurooppalaisten pelaajien arvioimiseen. Lisäksi tuolloin tehtiin ensimmäiset väärät varaukset. Buffalo Sabres valitsi yhdeksännellä kierroksella Eric Weinrichin, joka oli vielä liian nuori varattavaksi, ja Philadelphia Flyers yritti varata yhdennällätoista kierroksella Petr Ručkan, jonka Calgary Flames oli jo ottanut aiemmin.


title: Sirkku Kotilainen

text: Sirkku Kotilainen on suomalainen tutkija ja kasvatustieteilijä. Kotilainen työskentelee mediakasvatuksen professorina Tampereen yliopistossa.


title: Sirkku Kotilainen

text: Kotilainen on suorittanut ylioppilastutkinnon Poltinahon yhteiskoulun iltalinjalla Hämeenlinnassa vuonna 1977, tiedottajatutkinnon Markkinointi-Instituutissa vuonna 1981 ja yhteiskuntatieteiden maisterin tutkinnon Tampereen yliopistossa vuonna 1995. Opettajaksi hän on pätevöitynyt Hämeen Ammattikorkeakoulussa vuonna 1997 ja valmistunut kasvatustieteen lisensiaatiksi Tampereen yliopistossa vuotta myöhemmin. Kotilainen on työskennellyt journalistina, tiedottajana ja opetustehtävissä. Hän on toiminut Tampereen yliopistossa määräaikaisena yliassistenttina, jonka opetus- ja tutkimusalueena on audiovisuaalinen mediakulttuuri sekä Turun yliopistossa, jossa hän toimii mediakasvatuksen dosenttina. Hän on koordinoinut useita mediakasvatukseen ja nuorten mediankäyttöön liittyviä tutkimushankkeita sekä kotimaassa että kansainvälisesti.


title: Sirkku Kotilainen

text: Kotilainen on yksi mediakasvatuksen uranuurtajista Suomessa. Hän on väitellyt tohtoriksi 2001 aiheenaan "Mediakulttuurin haasteita opettajankoulutukselle"  ja hän on ollut perustamassa valtakunnallista mediakasvatuksen yhdistystä, Mediakasvatusseuraa toimien sen puheenjohtajana vuodesta 2005 helmikuuhun 2008 saakka.


title: Batha

text: Batha on yksi Tšadin 22 hallinnollisesta alueesta. Se on muodostettu aluehallinnon uudistuksessa 2002 samannimisen prefektuurin tilalle. Bathan pinta-ala on 88 800 neliökilometria. Vuonna 2008 alueella arvioitiin olevan noin 413 000 asukasta.


title: Batha

text: Alueen pääkaupunki on Ati. Se sijaitsee maan keskellä Sahelin alueella.


title: Chari-Baguirmi

text: Chari-Baguirmi on yksi Tšadin 22 hallinnollisesta alueesta. Se on muodostettu aluehallinnon uudistuksessa 2002 samannimisen prefektuurin eteläosista. Chari-Baguirmin pinta-ala on 82 910 neliökilometria. Vuonna 2008 alueella arvioitiin olevan noin 1 792 000 asukasta.


title: Chari-Baguirmi

text: Alueen pääkaupunki on Massenya. Se sijaitsee maan lounaisosassa Kamerunin rajalla.


title: Dimítris Christófias

text: Dimítris Christófias (, s. 29. elokuuta 1946, Kyrenia, Kypros) on kyproslainen poliitikko ja Kyproksen tasavallan presidentti 29. helmikuuta 2008 – 28. helmikuuta 2013. Ennen valintaansa presidentiksi 24. helmikuuta 2008 hän toimi parlamentin puhemiehenä. Hän on johtanut Kyproksen kommunistista AKEL-puoluetta vuodesta 1989.


title: Dimítris Christófias

text: Christófias sai presidentinvaalin toisella kierroksella 53,36 % äänistä. Hänen vastaehdokkaanaan oli konservatiivien Ioánnis Kasoulídis. Ennen vaaleja Christófias lupasi aloittaa uudelleen neuvottelut jaetun Kyproksen yhdistämiseksi. Pohjois-Kyproksen turkkilaisen tasavallan johtaja Mehmet Ali Talat otti heti presidentinvaalin jälkeen yhteyttä Christófiasiin ja esitti tapaamista.


title: Dimítris Christófias

text: Myös presidentinvaalin ensimmäinen kierros oli erittäin tasainen. Istuva presidentti Tássos Papadópoulos sai 31,79 %, Christófias 33,29 % ja Kasoulídis 33,51 % äänistä.


title: Dimítris Christófias

text: Christófias oli ainoa kommunistinen valtionpäämies Euroopan unionissa.


title: Dimítris Christófias

text: Kypros tunnusti Palestiinan valtion alkuvuodesta 2011, seuraten useiden Etelä-Amerikan maiden esimerkkiä.


title: Tuomari Martta

text: Tuomari Martta on Hannu Lemisen ohjaama mustavalkoinen suomalainen draamaelokuva vuodelta 1943. Elokuva perustuu Ilmari Turjan esikoisnäytelmään "Tuomari Martta" (1938).


title: Tuomari Martta

text: Elokuva kertoo uraa tekevän naisen elämästä yhteiskunnassa, jossa naisen paikka on ensisijaisesti kotona. Martta Kaataja haluaa kaataa ennakkoluuloja, mutta tasapainottelu työn ja perheen välissä ajaa hänet tuskalliseen tilanteeseen. Elokuva näyttää myös, että kodinhoito sujuu mainiosti uramiehiltäkin.


title: Tuomari Martta

text: Kritiikissä elokuvaa on luonnehdittu pateettiseksi ja hitaasti käynnistyväksi, ohjaus on kuivakkaa, joskin huolellista. Elokuvan teema on yhä ajankohtainen, mutta sen käsittely selvästi vanhanaikainen. Elokuvan päätteeksi saa katsoja kuulla suoraan kameralle lausutun, sota-ajan naisille suunnatun vaatimuksen: "Äidit, älkää jättäkö pieniä lapsianne."


title: Tuomari Martta

text: Televisiossa "Tuomari Martta" esitettiin ensi kerran 6. joulukuuta 1966.


title: Tuomari Martta

text: Ratkaiseva hetki on käsillä. Oikeustieteen professorin Kalle Karstan on määrä tentata opiskelijoita suullisessa loppukuulustelussa. Köyhän maatalon poika Väinö Pellikka valmistautuu kuulusteluun ilman kallista valmennuskurssia, rikkaan miehen poika Pentti Raitanen valmistautuu ilman paineita ja samalla kuhertelee Hedviginsä kanssa. Martta Kaataja, jonka perhetaustaa ei mainita, valmistautuu lopputenttiin poikaystävänsä Juho Karstan avustamana. Kalle Karsta on Juhon isä, mutta ei tiedä tämän seurustelusta Martan kanssa. Lopputentissä Martta pärjää parhaiten, mutta sortuu virheeseen, jonka vuoksi hän ei pääse läpi. Professori Karstan on vaikea hyväksyä naista lainoppineeksi, mikä myös vaikuttaa vahvasti hylkäyspäätökseen. Karstan vaimo Ilona Sjöberg-Karsta on hammaslääkäri ja uranainen ja aina poissa kotoa. Professori Karsta sen sijaan viihtyy kotonaan ja tekee mielellään kotitöitä perheen kotiapulaisen kanssa.


title: Tuomari Martta

text: Juho kertoo isälleen suhteestaan Marttaan ennen kuin Martta tapaa vanhemmat. Ilonan mielestä Martta on juuri sopiva vaimo pojalle, ja varsinkin Martan pitämä puhe naisen asemasta yhteiskunnassa tekee Ilonaan vaikutuksen. Ilona on innokas naisasianainen, miehensä Kallen mielestä liiankin innokas. Tarinassa siirrytään muutama vuosi eteenpäin. Martta ja Juho ovat naimisissa, ja heillä on poika. Martta haluaa edetä urallaan notaariksi. Sitä varten hänen täytyy ensin suorittaa varatuomarin harjoittelu, jonka aikana toimitaan 30 päivän ajan istuvana tuomarina, käytännössä kihlakunnantuomarina.


title: Tuomari Martta

text: Appiukko-Kalle järjestää miniälleen kihlakunnantuomarin sijaisuuden vanhan ystävänsä Gustav Schroderuksen avulla. Martta joutuu vaikean valinnan eteen. Lähtiessään tuomariksi jonnekin maaseudulle hän joutuu jättämään lapsensa Helsinkiin. Virka sattuu olemaan vanhan opiskelutoverin Väinö Pellikan kotipitäjässä, jossa Pellikka toimii nimismiehenä. Myös Raitasen Pentti on kotoisin samalta seudulta ja toimii siellä tuomarina.


title: Tuomari Martta

text: Pitäjässä on tapahtunut tragedia. Hedvig on ampunut rakastettunsa Pentin isän. Mies on juovuspäissään ahdistellut Hedvigiä ja kertonut tälle Pentin uudesta naisesta. Hedvigillä on haulikko kädessään. Hän ei tähtää Pentin isää, mutta tämä tarttuu haulikon piippuun, jolloin ase laukeaa. Nimismies Pellikka sattuu kuulemaan laukauksen. Martta joutuu verekseltään setvimään syntynyttä vyyhtiä.


title: Tuomari Martta

text: Kuulustelussa käy ilmi, että Hedvig on synnyttänyt poikalapsen vankilan sairaalassa. Pentti on varsin vastentahtoisesti syyttämässä morsiantaan isänsä taposta. Oikeuden edessä hän tunnustaa olevansa Hedvigin lapsen isä. Hedvig kaipaa poikaansa ja kummastelee, kuinka Martta on saattanut jättää lapsensa uran takia.


title: Tuomari Martta

text: Marttaa painaa ennestäänkin syyllisyys, jota edelleen pahentaa traaginen uutinen. Hänen poikansa on loukkaantunut vakavasti ja kamppailee elämästään sairaalassa. Hedvigin tapauksessa ilmenee lieventäviä asianhaaroja, ja hänet vapautetaan syytteistä. Pentti ja Hedvig ovat jälleen onnellisesti yhdessä. Martta sen sijaan jättää tuomarin sijaisuuden ja rientää Helsinkiin.


title: Tuomari Martta

text: Sairaalassa ilmenee, että poika selviytyy ilman pysyviä vammoja. Helpottunut Martta päättää luopua urastaan toistaiseksi ja keskittyä perheenäidin tehtävään, kunnes hänen poikansa ja tulevat lapsensa ovat sen verran varttuneet, etteivät enää tarvitse äidin jatkuvaa läsnäoloa. Päätöksen kuullessaan Martalle tärkeän järjestötehtävän hankkinut Ilona pyörtyy.


title: Tuomari Martta

text: Tarinan lopussa Martta julistaa:


title: Hugo Lilius

text: Frans Hugo Lilius (10. huhtikuuta 1860 Tyrvää – 29. joulukuuta 1936 Helsinki) oli suomalainen lakimies, joka toimi senaattorina vuosina 1905–1908 ja Turun hovioikeuden presidenttinä sekä Nuorsuomalaisen puolueen kansanedustajana. Lilius toimi myös eduskunnan oikeusasiamiehenä.


title: Hugo Lilius

text: Liliuksen vanhemmat olivat rovasti Carl Efraim Lilius ja tämän toinen vaimo Mathilda Helena von Knorring. Lilius oli kahdesti avioliitossa, ensin Karin Maria Munck af Fulkilan (s. 1863) ja sitten Hilma Eva Augusta Björksténin kanssa. Metsänhoitaja, liikemies Karl Henning Lilius (s. 1887) oli Liliuksen poika ensimmäisestä avioliitosta. Hänen veljellään toimitusjohtaja (IX) Rolf Hugo Liliuksella (s. 1895) oli ensimmäisestä avioliitostaan Edith Susanna Tossavaisen kanssa poika Kaj Rainer Lilius (s. 1933), joka on ollut Teknillisen korkeakoulun materiaalin valmistustekniikan professori. Toisesta avioliitosta syntynyt poika Olavi (1914–2000) otti sukunimen Linnus ja toimi muun muassa kääntäjänä, kirjailijana ja elokuvakäsikirjoittajana.


title: Hugo Lilius

text: Lilius pääsi ylioppilaaksi 1878, suoritti oikeustutkinnon 1882 ja sai varatuomarin arvon 1884. Lilius oli Turun hovioikeudessa kanslistina 1889–1891, ylimääräisenä viskaalina 1891–1892 ja notaarina 1892–1897. Hän oli Halikon tuomiokunnan tuomarina 1897–1899, Turun hovioikeuden asessorina 1899–1902 sekä Heinolan tuomiokunnan tuomarina 1902-1905. Lilius toimi senaatin lainvalmistelukunnan jäsenenä 1901–1905 sekä senaatin talousosaston jäsenenä ja siviilitoimituskunnan päällikkönä 1905–1908 Mechelinin senaatissa. Vuosina 1908–1917 Lilius toimi asianajajana. Suomen itsenäistyttyä hän oli liikepankin pääjohtajana 1917–1922, eduskunnan oikeusasiamiehenä 1923–1925 sekä 1930–1931 ja Turun hovioikeuden presidenttinä 1925–1930.


title: Hugo Lilius

text: Lilius oli mukana säätyvaltiopäivillä porvarissäädyn jäsenenä ja puhemiehenä 1904–1905. Hän oli nuorsuomalaisten kansanedustajana 1910–1911 edustaen Turun läänin eteläistä vaalipiiriä. Lilius oli myös Turun kaupunginvaltuuston jäsenenä 1912–1914 ja 1916–1917.


title: Catherine Keener

text: Catherine Ann Keener (s. 23. maaliskuuta 1959 Miami, Florida, Yhdysvallat) on yhdysvaltalainen näyttelijä. Hänet tunnetaan muun muassa rooleistaan elokuvissa "Johnny Suede" (1991), "Hei, kamera käy" (1995), "Puhumalla paras" (1996), "Ihanat naiset" (2001), "40 v. ja neitsyt" (2005), "Erämaan armoille" (2007), "Synecdoche, New York" (2008), "" (2010) ja "Captain Phillips" (2013). Hän sai parhaan naissivuosan Oscar-ehdokkuudet elokuvista "Elämäni John Malkovichina" (1999) ja "Capote" (2005).


title: Catherine Keener

text: Keener valmistui Massachusettsin Wheaton Collegesta ja aloitti elokuvauransa 1980-luvulla.


title: Catherine Keener

text: Keener oli vuosina 1990–2007 naimisissa näyttelijäkollegansa Dermot Mulroneyn kanssa.


title: Jane Lynch

text: Jane Marie Lynch (s. 14. heinäkuuta 1960 Dolton, Illinois, Yhdysvallat) on yhdysvaltalainen näyttelijä.


title: Jane Lynch

text: Lynch suoritti kandidaatin tutkinnon Illinois Staten yliopistossa ja teatteritaiteen maisteritutkinnon Cornellin yliopistossa. Hän on esiintynyt lukuisissa elokuvissa, muun muassa elokuvissa "Best in Show" (2000), "40 v. ja neitsyt" (2005), "Role Models" (2008) ja "Julie & Julia" (2009).


title: Jane Lynch

text: Lynch on luonut huomattavan uran myös teatterissa ja televisiossa. Hän on esittänyt asianajaja Joyce Wischniaa sarjassa "L-koodi", terapeutti Linda Freemania sarjassa "Miehen puolikkaat", Kotirouva Maxine Bennettiä jakson verran sarjassa Täydelliset Naiset sekä Reidin skitsofreenikko-äitiä sarjassa "Criminal Minds". Hän esitti myös Sue Sylvesteriä televisiosarjassa "Glee". Vuonna 2010 hänet palkittiin roolista Emmy-palkinnolla ja vuonna 2011 Golden Globe -palkinnolla.


title: Jane Lynch

text: Lynch elää avoimesti lesbona. Hän meni naimisiin 31. toukokuuta 2010 pitkäaikaisen kumppaninsa psykologi Lara Embryn kanssa.


title: Aloisius Lilius

text: Aloisius Lilius (Luigi Lilio, Luigi Giglio) (n. 1510–1576) oli italialainen lääkäri, filosofi ja kronologi. Hän kehitti gregoriaanisen kalenterin.


title: Aloisius Lilius

text: Hänen elämänsä alkuvaiheista tiedetään vain vähän. Han oli kotoisin Calabrian Ciròsta (eli Ziròsta). Hän opiskeli lääketiedettä Napolissa, minkä jälkeen hän palveli herttua Carafaa. Vuodesta 1552 hän opetti lääketiedettä Perugian yliopistossa.


title: Aloisius Lilius

text: Lilius laati juliaanisen kalenterin uudistamiseksi esityksen nimeltä "Compendium novae rationis restituendi kalendarium" (suomennettuna "Tiivistelmä uudesta suunnitelmasta kalenterin korvaamiseksi"). Uusi kalenteri otettiin käyttöön kuitenkin vasta hänen kuolemansa jälkeen, kun hänen veljensä Antonio esitteli hänen työnsä tulokset paavi Gregorius XIII:lle. Christopher Clavius teki tekstiin pieniä muutoksia, minkä jälkeen se hyväksyttiin vuonna 1582.


title: Aloisius Lilius

text: Liliuksen mukaan on nimetty kraatteri Kuussa.


title: Puna-Will

text: Puna-Will () on hahmo Robin Hoodista kertovissa tarinoissa. Hän on yksi Robin Hoodin iloisista veikoista eli Sherwoodin metsissä elävistä lainsuojattomista metsäsisseistä. Puna-Will esiintyy jo varhaisimmissa Robin Hoodista kertovissa balladeissa.


title: Puna-Will

text: Puna-Will kuvataan useimmissa tarinoissa kiivasluontoiseksi nuorukaiseksi, joka pitää tyylikkäistä vaatteista ja etenkin punaisesta silkistä. Hän on iloisten veikkojen taitavin miekkamies.


title: Texasin paras pikku porttola

text: Texasin paras pikku porttola on yhdysvaltalainen komediallinen musikaalielokuva vuodelta 1982. Sen pääosissa ovat Dolly Parton ja Burt Reynolds. Se on elokuvaversio Carol Hallin menestysmusikaalista.


title: Texasin paras pikku porttola

text: Sivuroolissa vastuutaan väistelevänä kuvernöörinä nähtiin vanha konkari Charles Durning.


title: Texasin paras pikku porttola

text: "Video-oppaassa" vuodelta 1994 Asko Alanen sanoo elokuvaa kepeäksi ja karamellinväriseksi ja antaa sille kolme tähteä viidestä, mikä vastaa sanallista arviota ”hyvä”.


title: Christopher McCandless

text: Christopher Johnson McCandless () oli yhdysvaltalainen vaeltaja. McCandless oli harras luonnon ihailija ja halusi saada yksinään henkisen elämyksen Alaskan luonnosta. Niinpä hän matkusti Alaskaan harvaan asutulle seudulle ja lähti varusteineen jalan pitkälle vaellukselle. McCandless joutui kulkuvaikeuksien takia pysähtymään ja vietti elämänsä viimeiset kolme kuukautta hylätyssä linja-autossa, jossa hän kuoli nälkään elokuussa 1992 24-vuotiaana. McCandlessin kohtalosta on ilmestynyt kirja "Erämaan armoille" ja myös samanniminen elokuva.


title: Christopher McCandless

text: Hänen vanhempansa olivat Walt ja Wilhalmina "Billie" McCandells. Ylempään keskiluokkaan kuuluneilla vanhemmilla oli usein riitaa keskenään. Vuonna 1976 McCandlessit muuttivat Waltin työn perässä Virginiaan, jossa hän työskenteli NASAn antenniasiantuntijana ja Billie Hughes -lentokonetehtaan sihteerinä. Kesällä 1986 Christopher McCandless ajoi Yhdysvaltain läpi vuoden 1982 vuosimallia olevalla Datsun-autollaan saapuakseen syksyllä yliopistoonsa Atlantaan.


title: Christopher McCandless

text: Vuosina 1986–1990 McCandless opiskeli Atlantan Emoryn yliopistossa historiaa ja antropologiaa saaden näistä kandidaatin tutkinnon. Sellaiset kirjailijat kuin Jack London, Leo Tolstoi, W. H. Davies ja Henry Thoreau vaikuttivat suuresti McCandlessiin. Erityisesti hän ihaili Jack Londonin kirjoja.


title: Christopher McCandless

text: McCandless vastusti veljeskuntayhdistys Phi Beta Kappa Societyn liian materialistisena pitämäänsä henkeä eikä suostunut liittymään siihen. Valmistuttuaan McCandless lahjoitti 24 000 dollaria Oxfamille. Jossain vaiheessa McCandless alkoi käyttää toisinaan valenimeä ”Alexander Supertramp”. Kesällä 1990 hän vaelsi pitkän matkan Kaliforniassa, Arizonassa ja Etelä-Dakotassa toisinaan erilaisia töitä tehden, muun muassa Carthagessa viljavarastolla. Ajoittain McCandless oli ilman rahaa eristyksissä omasta tahdostaan muista ja keräsi luonnosta ruokansa.


title: Christopher McCandless

text: Vuonna 1991 McCandless laski Coloradojokea alas kajakilla. Hän selvisi yli kuukauden kahdella riisikilolla ja onkimillaan kaloilla, mistä McCandless päätteli että Alaskan erämaassa olisi helppo selvitä luonnon antimilla.


title: Christopher McCandless

text: McCandless haaveili vuosia ”Alaskan odysseiasta”, vaelluksesta Alaskassa, jossa on runsaasti koskematonta luontoa. McCandless halusi kohdata luonnon tarjoamat haasteet ja seurata henkistä ja fyysistä edistymistään. McCandless liftasi Kanadan läpi Alaskan Fairbanksiin.


title: Christopher McCandless

text: McCandlessin eli ”Alexin” näki elossa viimeksi sähkömies Jim Gallien, joka kyyditsi Alexiksi esittäytyneen McCandlessin ratsulla matkareittinsä alkupäähän Stampede Trailin päähän. Alue sijaitsee Keski-Alaskan Denalin hyvin harvaan asutussa piirikunnassa Fairbanksista lounaaseen ja Alaska-vuorista pohjoiseen. ”Alex” sanoi Gallienille haluavansa elää luonnossa muutamia kuukausia. Kokenut eräretkeilijä ja metsästäjä Gallien huomasi Alexin rinkan olevan hyvin kevyt ja painavan korkeintaan 15 kg. Gallien ajatteli alussa Alexin olevan tärähtänyt, mutta vaikutelma hieman tasoittui. Silti Gallienia huolestutti Alexin aikomus.


title: Christopher McCandless

text: McCandlessilla oli varusteissaan muun muassa Remington-kivääri, joitain leirintätarvikkeita ja 5 kiloa riisiä, muttei esimerkiksi kompassia tai radiopuhelinta. McCandlessilla oli myös riekaleinen huoltoasemalta otettu tiekartta muttei tarkkoja maastokarttoja.


title: Christopher McCandless

text: Gallien koetti pelotella Alexia siitä mitä edessä on. Gallien sanoi että ”Alexin” kivääri oli liian pienikaliiberinen esimerkiksi uhkaavien karhujen ampumiseen ja että Alexin määränpäässä oli vain vähän riistaa.


title: Christopher McCandless

text: Sattumalta useisiin karttoihin merkitsemätön, vain harvoin kuljettu Gaorge Parks Highwaysta haarautuva tie Stampede Trail näkyi katkoviivana McCandlessilla mukana olevassa tiekartassa. Gallien jätti McCandlessin Stampede Trailiin 28. huhtikuuta 1992 paikkaan, johon ei uskaltanut tätä sohjoista tieuraa pitkin ajaa. Kun Gallien jatkoi matkaansa Anchorangeen, hän ajatteli ensin ilmoittaa ”Alexista” viranomaisille, koska epäili ettei tämä pärjää erämaassa hengissä. Loppujen lopuksi hän kuitenkin uskoi ”Alexin” selviävän, koska ajatteli tämän tulevan pian nälkäiseksi ja palaavan valtatielle.


title: Christopher McCandless

text: McCandless piti päiväkirjaa 189 päivää tarkoituksenaan tehdä pitkä retki Alaskassa. McCandless kulki keväällä vielä lumisen Stampede Trailin läpi löytäen 25 km Healystä länteen olevan tarkoituksella suojaksi hylätyn vanhan linja-auton (). Paikka oli laakso lähellä Denalin kansallispuistoa Outer Rangen länsipäästä etelään Sushana-joen varrella. Noin 16 km itään on Teklanika- ja Savage-jokien risteys ja lännessä on Toklat-joki.


title: Christopher McCandless

text: Stampede Trailia eivät enää käyttäneet talviset moottorikelkkailijat, kun lämpötila oli alkanut nousta päivisin nollan yläpuolelle ja monet joet olivat jo sulia. Toisena retkipäivänään Mccandless kahlasi Teklanika-joen yli. 29. huhtikuuta Mccandless upposi vähäksi aikaa erään lammikon jäihin. 1. toukokuuta McCandless löysi lepopaikaksi tarkoituksella jätetyn bussin, jossa oli ikkunoita rikki mutta kamina, makuusija, hyönteismyrkkyjä jne. Liikkeelle lähtiessään McCandless näki noin viikon ajan nälkää, minkä jälkeiset kuusi viikkoa riistaa riitti hyvin. Toukokuun puolivälissä lumi suli ja yöt olivat lyhyitä ja valoisia, koska oltiin napapiirin tuntumassa.